Uzbekcha seks Videolar, SeksUz Узбекча секс-Seks.uz uzbekcha seks Seks Seks.Uz Seks.Ru Sex.Uz Sex.Ru секс хикоялар Seks Hikoyalar секс ру | UzBOM.Ru| Порно видео эротика в 3gp | Порно фото Порно видео Секс ХХХ раздел Узбекча секс видеолар | Sizga uzbekcha seks videolar, erotik hikoyalar, Seksis 2018 kerakmi unda saytimizga tashrif buyuring! hikoyalar,yulduzlar seksi, kerakmi unda saytimizga tashrif buyuring! jinsiy aloqaga qaramlik kasall\nДобавил: 18cekc (30.11.2018 / 09:38)\n«Кунига беш марта қўшилиш ҳам менга оз эди». Сексуал қарамликни даволаш зарурми?\nСексуал қарамликни руҳий бузилиш сифатида ҳисоблаш мумкинми? Бу мавзуда мутахассислар якдил фикрда эмас. Баъзи психологлар бундай муаммога дуч келганларга Соғлиқни сақлаш миллий тизими доирасида бепул кўмак кўрсатилиши лозим, деб ҳисоблайдилар.\nИкки сексоголик (жинсий алоқага берилиб қолган)лар ўзларининг шахсий, ноодатий бошидан кечирган воқеалари ҳақида ҳикоя қилиб бердилар.\n"Энг ёмон кунларда бир кунда беш марта секс билан шуғуллансам ҳам етарли бўлмас эди," тан олади уч боланинг онаси 37 ёшли Ребекка Баркер. Ребекканинг айтишича, ундаги ушбу муаммо туфайли тўрт йил олдин севимли инсони билан муносабатига дарз кетган.\nБундай кучли майл асосида у собиқ турмуш ўртоғидан керагидан ортиқ эътибор ва жинсий алоқа талаб қилишга мажбур бўлган.\n"Секс билан шуғулланиш ҳар тонг уйғонганимда илк бор ўйлайдиган нарсам эди. Буни ўйламасликнинг умуман иложи йўқ эди," ҳикоясини давом эттиради Ребекка. "Атрофимдаги ҳамма нарса менга секс ҳақида эслатар эди. Ўйлашимча, бу муаммо мендаги тушкунлик ва серотонин етишмовчилиги билан боғлиқ бўлган. Гўёки менинг танам айнан шу нарсага чанқоқ эди."\n"Жинсий алоқа бир зумда менга куч ҳадя қиларди, лекин беш дақиқа ўтар-ўтмай яна секс хоҳлаб қолар эдим. Шундан сўнг мен тарки-дунёга берила бошладим. Уззукун уйда ўтирадиган одат чиқардим, чунки одамлар мен доимий ўйлайдиган муаммодан хабар топиб қолишидан уялар эдим. Бирор ким ўй-хаёлларимни ўқий олмасада, дўстлар билан йиғинларда ҳам ўзимни ноқулай ҳис қилардим," давом этади у.\n'Ҳаётимни буткул ўзгартирдим'\nСексга берилиб қолиш Ребекка ва унинг севгилиси муносабатларига таъсир ўтказмай қолмади. Эркак, аввалига, Ребеккадаги ўзига нисбатан ортиб бораётган эътибордан хурсанд эди. Бироқ алал-оқибат унинг талабларига бардош бера олмади ва жуфтлик ажралишди.\n«Бошида севгилим мендаги ҳолатни тўғри қабул қилди, лекин охирига бориб мени умуман тушуна олмай қолди. Орадан бир неча ой ўтиб, у менга турли саволлар бера бошлади. Мендаги ўзгариш қаердан пайдо бўлганини билишга интиларди. У мени кимдир билан дон олишиб юрибди, шу сабабли айбини ювиш учун менга эътиборни оширишга ҳаракат қиляпти, деб ўйлар эди,» сўзлайди Ребекка.\n2014 йил ноябрь ойида Ребекка ишқий муносабатларида бироз танаффус қилишга қарор қилди ва вақтинчалик онаси билан яшай бошлади.\n«Кетишимдан олдин мен унга дам олишим зарурлигини айтдим. У менга қаршилик қилмади, лекин шундан кейин ҳеч қанча вақт ўтмай биз ажралишдик. Мен психиатр қабулига қатнай бошладим. У менга турли дори-дармонлар тавсия қила бошлади, лекин бирор марта мен каби одамларни қўллаб-қувватлайдиган гуруҳлар ёки шунга ўхшаш бошқа йўллар борлиги ҳақида гапирмади,» дейди Ребекка.\n2012 йил учинчи фарзандини дунёга келтиргандан сўнг Ребеккага «тушкунлик» ташхиси қўйилган эди. 2014 йилга келиб унинг аҳволи ёмонлаша боргандан ва сексуал қарамлиги кучайиб кетгандан сўнг Ребекка ишини ўзгартирди, фуқаролик никоҳидаги эри биланажрашди. Сўнг Францияга кўчиб кетди.\n«Тушкунлик ва қарамликка қарши курашиш учун ҳаётимни буткул ўзгартирдим. Бу менга ёрдам берди,» дейди у.\nСексуал қарамликдан қийналадиган одамларга Соғлиқни сақлаш миллий тизими доирасида бепул тиббий кўмак кўрсатиш лозим.\nБританиядаги йирик хайрия ташкилотларидан бири бўлмиш Relate ҳам айни шу нарсага даъват қилмоқда. Ташкилот оилавий жуфтликларга ёрдам кўрсатиш билан шуғулланади.\nСексуал қарамлик ўзи нима?\nСекс учун тўлов\nГрем (исм ўзгартирилган) ундаги сексуал мойиллик «юзлаб» фоҳишалар билан хотинига хиёнат қилишига ундагани ва пировардида унинг виждони азоблангани ҳақида ҳикоя қилади.\n"Сенда ҳаддан зиёд мойиллик пайдо бўлганда эртаю кеч секс ҳақида ўйлайсан, холос. Бу жуда даҳшатли эди. Секс бир вақтнинг ўзида лаззат маъносини англатиши мумкин, лекин бундай ҳолатда лаззатнинг ўзи йўқ эди. Бундай қарамлик ҳаётимни остин-устун қилиб юборди," тан олади Грем.


"Ростов" биринчи даврани 2-ўринда якунлади\n3 ноябрь, 2019, 20:36 1144\nҲозиргина Россия Премьер-лигаси 15-туридан ўрин олган "Краснодар" ҳамда "Ростов" жамоалари ўртасидаги ўйин ўз ниҳоясига етди.\n"Краснодар Стэдиум"да кечган беллашув 2:2 ҳисобидаги жанговар дуранг билан ниҳоясига етди. Меҳмонларнинг ҳар иккала голига Алексей Ионов муаллифлик қилган бўлса, баҳс сўнггида "буқалар" Иван Игнатьев ва Урош Спайичларнинг голлари эвазига мувозанатни тиклашга эришдилар.\nҲамюртимиз Элдор Шомуродов эса ўйинни асосий таркибда бошлаб, 90 дақиқа ҳаракат қилди ва Ионовнинг 1-голига ассистентлик қилди. Шу тариқа "Ростов" ҳисобидаги очколар сони 30 тага етди ва жамоа биринчи даврани 2-ўринда якунлади.\nҚайд этиш жоиз, донликлар ўз тарихларида фақатгина бир марта - 2015/16 йилги мавсумда 2-поғонани эгаллашган.


Даврон Файзиев: «Мағлубиятни тан олиш ҳам мардлик»\nСоса Соlа Суперлиганинг 13-туридан ўрин олган «Динамо» - «Бунёдкор» (1:2) учрашувидан кейин мезбонлар устози Даврон Файзиев ОАВ ходимларининг саволларига жавоб қайтарди.\n- Бугун стадионга ташриф буюриб, бизни қўллаб-қувватлаган ишқибозлардан узр сўрайман. Худди «Локомотив» билан бўлган учрашувдаги каби ғалаба учун майдонга тушгандик. Қолаверса, «Динамо» «Бунёдкор»га қарши ўз майдонидаги баҳсларни омадсиз ўтказиб келган. Буни ўйиндан олдин ҳам айтгандим. «Бунёдкор» яхши жамоа. Умумий ҳолат бўйича айтадиган бўлсак, бугун яхши ўйин бўлиб ўтди. Ўйлашимча, ўйин дурангга мосроқ эди.\nАввалги учрашувлар билан солиштирадиган бугун йигитлар бироз сустроқ ҳаракат қилди. Сўнгги тўп узатишни амалга оширадиган ўйинчи етишмади. Айнан шу жиҳат ўз сўзини айтди. Лекин йигитларга меҳнати учун раҳмат айтаман! Мағлубиятни ўз бўйнимга оламан.\nМарказий ҳимояда иккита жуда қўпол хатога йўл қўйдик. Бу якунда голга олиб келди. Ҳаёт давом этади. Хатолар устида ишлашда давом этамиз. Қолаверса, «Бунёдкор» бугун айрим жиҳатлар бўйича биздан устунлик қилди. Мағлубиятни тан олиш ҳам мардлик.


Германия деҳқонлари - Ўзбекистон Республикаси Қишлоқ хўжалиги вазирлиги\nГФР қишлоқ хўжалик корхоналари уч хил ҳуқуқий шаклда – хусусий қишлоқ хўжалик корхоналари, мулкдорлар боғдорчилиги, фуқаролик ҳуқуқига эга ҳуқуқий шахслардан таркиб топган.\nХХ асрнинг охирларига келиб Германияда экологик соф қишлоқ хўжалиги маҳсулоти етиштиришга эътибор кучайтирилди. Бундай маҳсулот ишлаб чиқараётган корхоналар даромади 44673 еврони, ҳар бир корхонага тўғридан-тўғри йўналтириладиган маблағ ва субсидиялар 25633 еврони ташкил қилди.\nМуқобил энергетика ишлаб чиқаришни ривожлантириш, биоэнергетика соҳасида олиб борилаётган илмий-тадқиқотлар дастурини моддий рағбатлантиришга 52 млн евро маблағ ажратилиб, биологик хомашё майдонлари 1,56 млн. га кўпайди.\nТаъкидлаш лозимки, сўнгги йилларда ГФР чорвачилиги сезиларли даражада ривож топмоқда. У қишлоқ хўжалиги маҳсулотлари ҳажмининг 80 фоизини ташкил этмоқда. Тармоқнинг асосий йўналиши сут, чўчқа ва парранда гўшти етиштиришдан иборат. Жами қишлоқ хўжалик маҳсулотларининг 2/5 қисмидан ортиғини ишлаб чиқарилаётгани фикримиз далилидир.\nШунингдек, чўчқачилик тармоғи дунёда иккинчи, бош сони кўплиги жиҳатидан Европа давлатлари орасида биринчи ўринда (20 млн бошдан ортиқ) туради. Аҳолининг сут ва гўшт маҳсулотларига бўлган эҳтиёжи 100 фоиз ички маҳсулот эвазига қондирилаётгани ўрганишга арзигулик жиҳат саналади.\nМамлакатда от спорти ва пойгага мўлжалланган, йирик ва оммабоп от зотларини кўпайтириш. Иккинчи жаҳон уруши давом этган йилларда шакллана бориб, йилқичиликни ривожлантиришга замин яратди. Маълумки, ХХ асрнинг биринчи ярмида авж олган техника инқилоби даврида соҳанинг ривожланиши паст даражага тушиб қолишини олдиндан билган немислар, отларни кўпайтиришга янгича ёндошувларни излай бошлашди.\nОлмон йилқичиларининг асосий эътибори спорт мусобақаларида қатнашадиган отлар селекциясини яратишдан иборат бўлди. Ушбу йўналиш ҳаётий зарурият бўлиши билан бирга, йилқичиликни кенг кўламда ривожлантиришга ҳам хизмат қилди.\nАйни пайтда ҳам ёш урғочи қулунлар орасидан селекция ишлари учун яроқлиларини саралаб олиб кўпайтирилмоқда. Бунда ҳар бир от зоти ветеринария кўригидан ҳамда манеждаги ҳаракатлари, қаттиқ ерда юриши ва тўсиқлардан сакрай олиши бўйича синовдан ўтказилади. Синов якунлангач Наслчилик иттифоқи ҳар бир қулун учун алоҳида қарор қабул қилади. Насл учун яроқсиз қулунлар бошқа мақсадларда фойдаланишга жалб этилади.\nНемис йилқичилигининг ажралиб турадиган яна бир жиҳати йилқичиликни минтақавий ташкил қилиш ёки Наслчилик иттифоқи орқали юритишдир. Бу тажриба фақатгина Германияда жорий этилган. Наслчилик иттифоқлари бир ҳудудда яшовчи хўжалик юритувчиларни бирлаштирган.\nЯна шуни алоҳида таъкидлаш лозимки, мамлакатда наслчилик материали доимий равишда янгиланиб турилади. Кўпайтириладиган зотлар Германия вилоятларининг номи билан юритиладики, бу нафақат зотларни, балки улар кўпайтириладиган жойлар номини ҳам билдиради. Булар сирасига Ганновер, Ольденбург, Мекленбург, Брансидебург вилоятларида яратилган зотли отларни мисол келтириш мумкин. Ушбу йўналишда ишларни тўғри йўлга қўйилиши натижасида германияликлар Халқаро йилқичилик соҳасида олдинги ўринлардан бирини эгаллаб келишмоқда.\nНамлик етарли миқдорда бўлган денгиз бўйи, Альп ва Альполди тоғли ҳудудларидаги яйловларга эга ҳудудларда сут-гўшт маҳсулотлари етиштириш яхши йўлга қўйилган. Қиш фасли анча совуқ бўлгани сабабли, моллар ёпиқ молхоналарда парваришланади. Альп ўтлоқзорларида ГФРдаги жами сигирларнинг 35 фоизи боқилади.\nБройлер паррандалар, тухум, мол гўшти, чўчқачилик маҳсулотлари ишлаб чиқариш асосан табиий омилларга унча боғлиқ бўлмаган йирик чорвачилик хўжаликларида жамланган. Чорвачиликнинг муҳим ёрдамчи тармоғи ўсимликшунослик ҳисобланади.\nМамлакатдаги қишлоқ хўжалик ерларининг 40 фоизи ўтлоқзор ҳамда яйловларни ташкил қилса, қолган қисмида жавдар, сули, арпа, картошка, озуқа экинлари етиштирилади. Чорвачилик тармоғи учун асосий экин арпа ҳисобланиб, шунингдек, ундан миллий ичимлик пиво (йилига 145 минг л) ишлаб чиқаришда фойдаланилади.\nБавария ва Дунай текислиги буғдой етиштиришга мослашган. Мойли экинлардан рапсга алоҳида эътибор қаратилиб, у кунгабоқарга нисбатан 10 баравар ортиқ майдонда етиштирилади. Қишлоқлардаги фермерлар мамлакатнинг энг бой кишилари саналади. Улар замонавий техникалар ёрдамида ҳар қарич ердан унумли фойдаланиб, мўл ҳосил етиштирадилар. Бир сўз билан айтганда, бу давлатда ҳар бир фермер меҳнатсеварлиги билан ажралиб туради. Ўз томорқаси ва яшайдиган ҳовлисини ҳавас қиладиган даражада гўзал ва кўркам қилишга интилади.


Енгил атлетикачиларимизнинг Туркиядаги старти омадли ўтди / Olamsport.com\n19 апр 09:32\nТеглар : Енгил атлетикаСафина\n11 давлат вакиллари қатнашган мусобақада ҳамюртларимиз муваффақиятли иштирок этишди.\nМусобақанинг биринчи кунидаёқ атлетларимиз ўз чиқишлари билан кўпчиликнинг диққат-марказида туришди. Эркаклар ўртасида узунликка сакраш баҳсида дастлабки уч ўрин юртдошларимизга насиб этди.\nЖавоҳир Нориев – 7.43\nБаландликка сакраш секторида эса Дмитрий Мельситов 2.06 метр натижа билан ғалаба қозонди.\nИккинчи кун дастурида уч ҳатлаб сакраш баҳсида Иван Денисов (15.19), аёллар ўртасида узунликка сакраш беллашувида эса Дарья Резниченко (6.06) энг яхши натижани қайд этишди. Ёш найза улоқтирувчимиз Зарина Носиржонова 61.89 метр билан кучли учликдан жой олган.\nЯна бир қизиқарли беллашув баландликка сакраш йўналишида кузатилди. Унда терма жамоамизнинг 3 етакчилари Сафина Садуллаева (1.92), Светлана Радзивил (1.90) ҳамда Надия Дусанова (1.84) мос равишда совринли ўринларни эгалладилар. Қайд этиш жоиз, Садуллаева Токио-2020 нормативини ташкил этувчи 1.96 метр баландликни забт этишга уриниб кўрди. Бироқ мазкур ҳаракатлар омадсиз якунланди.


Ўзбекистонда қандай корхоналар ички аудит хизматига эга бўлиши шартлиги ва унинг мутахассисларига қўйиладиган талаблар ҳақида buxgalter.uz илтимосига биноан “Норма” эксперти Олег ЦОЙ гапириб берди:\n- Ички аудит хизмати:\nактивларининг баланс қиймати 1 млрд. сўмдан кўп бўлган корхоналарда;\nактивларининг баланс қиймати БҲМнинг 100 минг каррасидан кўпроқ бўлган акциядорлик жамиятларида бўлиши шарт .\nИчки аудит хизмати корхонанинг кузатув кенгаши томонидан ташкил этилади ва унинг ходимлари у томондан тайинланади. Хизмат кузатув кенгашига ҳисобот беради.\nраҳбарият ва таркибий бўлинмалар фаолиятини, улар томонидан қонун ҳужжатларига, таъсис ҳужжатларига ва ички ҳужжатларга ва хўжалик операцияларини амалга оширишнинг тартиб-таомилларига риоя қилинишини назорат қилиш;\nмаълумотларнинг бухгалтерия ҳисоби ва молиявий ҳисоботда акс эттирилишининг тўлиқлилиги ва ишончлилиги таъминланаётганлигини, активларнинг сақланишини текшириш;\nички назорат тизими ва корпоратив бошқариш принципларига риоя қилинишини баҳолаш имконини беради.\nИчки аудиторлар ишини ташкил этишнинг методологик асослари Корхоналардаги ички аудит хизмати тўғрисида низомда белгиланган.\nИчки аудит хизмати ходимларининг сони корхонанинг кузатувчи кенгаши томонидан белгиланади. У ички аудит мақсадларига самарали эришиш ва вазифаларини ҳал этиш учун етарли бўлиши керак.\nохирги ўн йилнинг камида 2 йилида бухгалтерия ҳисоби, аудит, молия ёки солиқ назорати соҳасида амалий, шу жумладан, ўриндошлик бўйича иш стажига эга бўлиши;\nқуйидаги талаблардан биттасига жавоб бериши керак:\n- аудиторнинг малака сертификатига эга бўлиш;\n- Ўзбекистон олий таълим муассасаларида ёхуд хорижий давлат таълим муассасасида олинган олий иқтисодий маълумотга эга бўлиш. Охирги ҳолатда унинг Ўзбекистондаги таълимга тенглиги эътироф этилган бўлиши керак.\nИчки аудит хизмати ходимларини сертификатлаш 2361-сон Низомда белгиланган.\nИчки аудиторлар олдига аниқ вазифалар, муҳим, бироқ эришиш мумкин бўлган мақсадларни қўйинг. Ва корхонанинг ижро этувчи органи ички аудитор томонидан аниқланган оғишлар ва ҳуқуқбузарликларни бартараф этиши, шунингдек ташкилот фаолияти самарадорлигини ошириш бўйича таклифларни жорий этишга кўмаклашишини кузатиб боринг.\nМҲХСга ўтишнинг бош режаси: кадрлар қандай тайёрланади\nКим Ҳисобварақ-фактуралар ҳисоби журналини юритиши зарур


Навоий вилоятида Тошкентга олиб кетилаётган сифатсиз гўштлар тўхтатиб қолинган. Бу ҳақда вилоят ИИБ ППХ ва ЖСТБ карантин тадбирларини таъминлаш бўлинмаси хабар бермоқда.\nМаълум қилинишича, жорий йил 4-5 июнь кунлари Навоий вилояти Кармана туманида жойлашган «Самарқанд» ЙПХ масканида Бухоро вилоятидан Тошкент шаҳрига сифатсиз гўшт ва гўшт маҳсулотлари олиб кетаётган шахслар аниқланган.\nЖумладан, 4 июнь куни соат 23:20 ларда Бухоро вилояти, Пешку туманида яшовчи 1983 йилда туғилган Н.Ҳ. бошқарувидаги «Ласетти» Навоий вилояти ИИБ ППХ ва ЖТСБ Карантин тадбирларини таъминлаш бўлинмаси ходимлари томонидан тўхтатиб текширилган.\nТекширув давомида машина юкхонасида 105 килограмм келиб чиқиши номаълум бўлган йирик шохли қорамол гўштини ветеринария-санитария қоидалари талабларига зид равишда Тошкент шаҳрига сотиш мақсадида олиб кетаётганлиги аниқланган.\nШунингдек, жорий йил 5 июнь куни соат 00:25 ларда Бухоро вилояти, Пешку туманида яшовчи 1998 йилда туғилган О.А. бошқарувидаги ISUZU юк машинаси Навоий вилояти ИИБ ППХ ва ЖТСБ Карантин тадбирларини таъминлаш бўлинмаси ходимлари томонидан тўхтатиб текширилган. Текширув давомида, машина юкхонасида 160 килограмм келиб чиқиши номаълум бўлган йирик шохли қорамол гўшти, йирик шохли қорамолнинг 200 дона калласи ҳамда 12 та қопда 1 500 килограмм бўлган товуқ гўшти, жами 3 тоннага яқин маҳсулотларни олиб кетаётганлиги аниқланган.\nУшбу олиб кетилаётган маҳсулотларнинг сифатига аниқлик киритиш мақсадида вилоят ветеринария ва чорвачиликни ривожлантириш бошқармаси ҳамда масъул ходимлар томонидан текширилганда, фуқаро ушбу гўшт маҳсулотлари ветеринария-санитария қоидалари талабларига зид равишда Тошкент шаҳрига сотиш мақсадида олиб кетаётганлиги маълум бўлган.\nҚайд этилишича, юқоридаги ҳолатлар юзасидан фуқароларга нисбатан Маъмурий кодекснинг 109-моддасига асосан маъмурий баённома расмийлаштирилиб тушунтириш ишлари олиб борилган.\nМўғулистон Ўзбекистонга чартер рейслари орқали гўшт етказиб бериши мумкин\nҚашқадарёдан Тошкентга олиб кетилаётган 830 килограмм истеъмолга яроқсиз гўшт тўхтатиб қолинди


5th Февраль 2020 / Янгиликлар\t/ Comments are Disabled\nШирин шаҳрининг ижтимоий–иқтисодий ривожлантириш борасида 2019 йил январь–декабрь ойлари якуни бўйича асосий иқтисодий кўрсаткичларда ўсиш суръатларига эришилди.\nЖумладан, саноат маҳсулотлари ишлаб чиқариш ҳажми 87,5 млрд. сўм ёки ўтган йилнинг мос даврига нисбатан ўсиш суръати 108,9 % ни, қурилиш ишлари ҳажми 70,3 млрд. сўм, ўсиш суръати 115,8 % ни, асосий капиталга киритилган инвестициялар ҳажми 832,6 млрд. сўм, ўсиш суръати 9,9 баробарни, қишлоқ ҳўжалиги ялпи маҳсулоти ҳажми 28,3 млрд. сўм, ўсиш суръати 95,2 % ни, чакана товар айланмаси ҳажми 41,6 млрд. сўм, ўсиш суръати 107,1 % ни, ҳизматлар жами ҳажми 33,5 млрд. сўм, ўтган йилнинг мос даврига нисбатан ўсиш суръати 110,0 % ни ташкил қилди.\nШу билан бирга, шаҳарнинг ташқи савдо айланмаси 69,7 млн. АҚШ долларни ташкил этиб, ўтган йилнинг мос даврига нисбатан ўсиш суръати 8.7 баробар кўпдир. Шунингдек, экспорт ҳажми 1,3 млн. АҚШ доллар, ўтган йилнинг мос даврига нисбатан ўсиш суръати 3,8 баробар, импорт ҳажми 68,4 млн. АҚШ долларга тенг бўлиб, ўтган йилнинг мос даврига нисбатан ўсиш суръати 8,9 баробар кўп ташкил қилди.\nШаҳар КТЯДР (корхона ва ташкилотлар ягона давлат регистри)да\n2020 йилнинг 1январ санасига рўйхатдан ўтган жами ҳўжалик юритувчи субъектлар сони 327 тани, шундан фаолият кўрсатаётганлари сони 303 тани, кичик тадбиркорлик (бизнес) субъектлари сони (деҳқон-фермер ҳўжаликлари)дан ташқари 260 тани, шундан фаолият кўрсатаётганлари сони 238 тани ташкил қилди. 2019 йил давомида янги ташкил этилган корхоналар сони 79 тага етди (шундан кичик бизнес субъектлари 74 та).\nШирин шаҳар статистика\nбўлими бош мутаҳассиси


Тадбиркорларимиз қарийб 150 тонна қовун экспорт қилди\nТадбиркорларимиз қарийб 150 тонна ...\nБугун серқуёш заминимизда етиштирилган қишлоқ хўжалиги маҳсулотлари дунёнинг барча нуқталарига экспорт қилинмоқда. Бу жараёнда ишбилармон ва уддабурон тадбиркорларимизнинг ҳиссаси беқиёсдир. Мазкур йўналишда жорий йилнинг ўтган даврида мамлакатимизда, хусусан Қашқадарёда етиштирилган полиз ва мева маҳсулотлари чет давлатларга пешма-пеш жўнатилмоқда.\nАйни кунда ҳам воҳанинг Косон, Чироқчи ва Қамаши туманларида етиштирилган қовунлар Россия Федерациясига экспорт учун юкланмоқда.\nДарҳақиқат, мазаси тилни ёрадиган қовунларимиз чет элларда севиб истеъмол қилинади. Маҳсулотни сотиб олиш истагида бўлган талабгорлар кўплаб топилади. Бу эса ўз маҳсулотини хориж бозорига етказиб беришни мақсад қилган юртимиз соҳибкорлари учун айни муддаодир. Маълумотларга кўра, пишиқчилик мавсумининг ўтган даврида вилоятдаги тадбиркорлар томонидан 142 тонна қовун экспортга йўналтирилди. Экспортчи корхоналар орасида Чироқчи туманидаги “Олтин воҳа агро инвест” МЧЖ ҳам бор.\n– Айни вақтга қадар россиялик ҳамкорларимизга сара ва экспорт талабига мос қарийб 70 тонна қовун етказиб бердик, – дейди ушбу ташкилот раҳбари Абдулхай Номозов. – Хорижлик ишбилармонлар билан маҳсулотлар олди-сотди бўйича манфаатли келишувлар имзолаганмиз. Унга кўра, қовун, тарвуз, шафтоли каби сархил қишлоқ хўжалиги маҳсулоти экспорт қилиниши мўлжалланган.\nҚайд этиш жоиз, ҳар қандай мамлакат иқтисодий қудрати унинг жаҳон бозоридаги иштирокига, экспорт салоҳиятига қараб баҳоланади. Шу боис мамлакатимизда ҳам хорижга маҳсулот чиқариш кўламини ошириш, бу борадаги имконият ва ресурслардан тўлақонли фойдаланиш масаласи устувор аҳамият касб этаяпти. Шунга ҳамоҳанг маҳаллий ишлаб чиқарувчиларни экспорт фаолиятига жалб этиш, ташқи савдо билан шуғулланмоқчи бўлган ишбилармонларга кўмак кўрсатишга қаратилган чоралар кўрилмоқда, соҳа вакилларига енгилликлар тақдим этилаяпти.\nЮртимиз замини саховатли, деҳқони миришкор, ер билан тиллашади. Тупроғимизда унган ноз-неъмат борки, бари сархил, экологик тоза, жуда тотли ва кўплаб фойдали хусусиятларни ўзида жамлаган. Шунинг учун ушбу маҳсулотларнинг қадри баланд, харидори кўп. Қишлоқ хўжалиги ривожига қаратилаётган эътибор сабаб эса нафақат бозорларимиз тўкинлиги таъминланаяпти, балки мева-сабзавот ва полиз маҳсулотларини хорижга сотиш имкони мавжуд. Бу имкониятдан унумли фойдаланиш мамлакатимиз иқтисодиёти ривожи, халқ фаровонлиги юксалишига ҳар томонлама хизмат қилади.


Илон Маск — Марс императори - Huquq.uz\nИлон Маск — Марс императори\n11:00 - 08.07.2021\nИлон Рив Маск (инглизча Elon Reeve Musk) – канада-америкалик инженер, тадбиркор, ихтирочи, инвестор. Элон Маск – «PayPal», «SpaceX», «Tesla» компанияларининг асосчиси, шунингдек амаки акалари асос солган «SolarCity» компанияси директорлар кенгашининг аъзоси.\nИлон Маскнинг болалиги Илон Маск 1971 йил 28 июнда Жанубий Африка Республикасининг Претория шаҳрида туғилган. Онаси – Мей Маск, модел ва таниқли диетолог бўлган. Отаси – Эррол Маск – учувчи, денгизчи ва инженер. Маслаҳатчилик қилиб пул топган. Оилада уч фарзанд бор эди: Илон, укаси Кимбал ва синглиси Тоска. Болалар кичкиналигидаёқ ота-онаси ажрашишади, уларни отаси тарбиялайди. Кичкиналигида Илон бошқача бола бўлган, кўп китоб ўқиган. Отасининг эслашича, Илон учтўрт яшарлигида ундан «Дунё қаерда тугаб, қаерда бошланади?» деб сўраган.\nИлон ва Кимбал «Pretoria Boys High School»да ўқишган. Илон мактабни физика ва информатикадан аъло баҳоларга тугатди. Ҳамма ўғил болалар сингари у ҳам мактабдаги тўполонларда қатнашган, ҳатто бир марта бурни синган. Болалигидан Илон кўп китоб ўқиган, фантастикани яхши кўрган, унга айниқса Жюл Верн, Айзек Азимов, Роберт Ҳайнлайн ва Жон Толкиннинг асарлар ёқар эди. Дуглас Адамснинг «Автостоп билан галактика бўйлаб» романи унга ўн тўрт ёшида тушкунликдан чиқишига ёрдам берган, «Академия» ва «Ой – баджаҳл бека» китоблари эса Илоннинг коинотга қизиқиб қолишига сабаб бўлган Илон Маск 10 яшарлигида унга «Commodore VIC-20» компьютерини совға қилишади. У компьютерда дастурлашни ўрганиб, 12 ёшида ўзининг биринчи дастури – «Blastar» ўйинини 500 долларга сотади, бу ўйинда ўзга сайёраликларни лазерли тўпдан ўққа тутиш мумкин эди. ЖАРда армияга чақирилишдан қочиб болалар Канадага, онасининг ёнига кетишади. Йўл пулини Маскнинг ўзи фармацевтика компаниясининг акцияларини сотишдан топган эди.\nИлон 19 ёшида Онтариодаги Кингстон қироллик университетига ўқишга киради. 1992 йили Маск АҚШга кўчиб ўтади, Пенсилвания университетига кириб, физика (санъат ва фан коллежи) ва иқтисодиёт (Уортон бизнес мактаби) бўйича бакалавр илмий даражасини олади. Вақт ўтиб Стэнфорд университетига ўқишга киради, лекин таҳсилни тугатмайди.\nИлон Маскнинг карьераси «Zip2» – ака-ука Масклар 1996 йили ташкил қилган биринчи компания. Улар дастурий таъминот ишлаб чиқариш билан шуғулланган. Уларнинг лойиҳаси «Сариқ саҳифалар»нинг рақамли аналоги бўлиб, унинг ёрдамида Сан-Францисконинг исталган жо йи дан туриб энг яқин пиццахонани топиш мумкин эди. Бошида иш Илон кутганчалик юришмади, аммо тинимсиз меҳнат стартапни шу даражага олиб чиқдики, охири инвесторлар унга қизиқа бошлади. Тез орада «Compac» фирмаси «Zip2»ни 307 миллион долларга сотиб олди, шундан 22 миллиони Илон Маскнинг ўзига тегди ва у 27 ёшида миллионерга айланди.\n1999 йилнинг март ойида Илон Маск банк тўловлари соҳасида инқилоб қилиш ниятида 12 млн. доллар пул тикиб «X.com»нинг таъсисчиларидан бири бўлди. 2000 йилдаёқ «X.com» ва «Confi nity» компанияларининг бирлашуви «X.com» ва «PayPal» тизимларининг бирлашувига олиб келди. Маск янги тузилма «PayPal» эмас, «X.com» деб аталишини талаб қилди. Бу ташкилот ичида ихтилоф га сабаб бўлди ва директорлар кенгашининг қарорига кўра Илон истеъфога чиқди. Лекин бу сафар ҳам Маск стратегик ва иқтисодий жиҳатдан тўғри йўл тутган эди. 2002 йилнинг октябрида «eBay» компанияси «PayPal»ни 1,5 млрд. долларга харид қилди, Илон эса 11,7 фоиз акцияси учун 175 млн. долларни қўлга киритди.\nИлон Маск ва «SpaceX»\n2002 йил июнь ойида Маск ўзининг учинчи компанияси –«SpaceX»га асос солди. Илоннинг ушбу компанияси космик ишланмалар билан боғлиқ бўлиб, ундан коинотга учиш харажатларини камайтириш, коинотни ўрганишга ёрдам бериш, хусусан Марсни эгаллаш мақсад қилинган. Бош муҳандиси Илон Маск бўлган «SpaceX» 2006 йил 24 мартда «Falcon 1» ракета ташувчисини учирди, лекин уриниш авария билан тугади. Аммо шу йили «SpaceX» «NASA»нинг «Commercial Orbital Transportation Services (COTS)» танлови ғолибларидан бирига айланди ва «Falcon 9» ракета ташувчиси ва «Dragon» кемасини ишлаб чиқиш учун 396 млн. долларни қўлга киритди. 2008 йил 28 сентябрда «Falcon 1» биринчи марта муваффақиятли парвоз қилди ва орбитага фойдали юк билан чиқди. Илон Маскнинг жўшқинлиги туфайли компания кўп марта фойдаланиш мумкин бўлган ракета ташувчиларнинг икки тури: «Falcon 1» ва «Falcon 9»ни, шунингдек «Dragon» космик кемасини ишлаб чиқди.\n2008 йилнинг декабрида NASA компания билан «Falcon 9»ни 12 марта учириш, кейинчалик эса «Dragon» космик кемасини Халқаро фазовий станцияга туташтириш бўйича 1,6 млрд. долларлик шартнома имзолади. Бунгача америкалик астронавтлар ХФСга «Space Shuttle» кемаларида учган, аммо 2011 йилга келиб бу дастур ёпилган эди. «SpaceX»нинг кейинги муваффақиятлари: «Dragon» кемасининг учирилиши, 2010 йил 8 декабрь куни орбитага чиқиб, ерга қайтиб тушган; тарихда илк марта Ер яқинидаги орбитага юк олиб чиққан кўп қисмли ракетанинг биринчи қисмининг ерга қўндирилиши (2015 йил 22 декабрь), биринчи марта «Falcon 9»нинг биринчи қисмининг денгиздаги «Autonomous Spaceport Drone Ship» платформасига қўндирилиши (2016 йил 8 апрель) ҳамда биринчи марта «Falcon 9»нинг ишлатилган қисмининг қайта учирилиши ва қўндирилиши (2017 йил 31 март).\nМаскнинг орзуларидан бири Марсни ўзлаштириш эди. Илоннинг фикрича, Марсни тадқиқ этиш ушбу сайёрага парвоз нархини киши бошига 500 минг доллар этиб белгилаш имконини беради, буни ривожланган давлатлар аҳолисининг чўнтаги кўтаради, қолаверса шу тариқа бошқа сайёраларни ўзлаштиришга йўл очилади. Илон Маск Марсни ўзлаштириш борасида бир неча марта фикр билдирган, жумладан у сайёра юзасини иситиш ва яшаш учун қулай ҳолатга келтириш мақсадида Марс қутбларига термоядро бомбаларини ташлашни таклиф қилган.\n2016 йилнинг апрел ойида «SpaceX» компаниясининг «Red Dragon» кемаси 2018 йилдаёқ Марсга парвоз қилиши ҳақидахабар тарқалди. Марсга экспедиция давомида сайёра юзасига катта юкларни етказиш технологиялари пишитилади. Сафар муваффақиятли бўлса «SpaceX» Марсга кема жўнатган биринчи хусусий компанияга айланади. 2017 йилнинг майида оммавий ахборот воситалари Американинг «Elysium Space» компанияси марҳумларнинг хоки учун космик кемадан жой сотилаётгани ҳақида хабар беришди. «Elysium Space»-ни орбитага «SpaceX» компаниясининг «Falcon 9» ракета ташувчиси олиб чиқиши режалаштирилган. Айтишларича, қариндошлар яқинларининг хокини 2500 доллар эвазига коинотга жўнатишлари мумкин экан. Катафалк икки йил Ер атрофида учиб юради, кейин атмосферага кириб ёниб кетади.\n2017 йилнинг сентябрида «SpaceX» компаниясининг раҳбари Илон Маск ракетадан фойдаланган ҳолда ер шарининг исталган жойига ярим соатда учиб бориш мумкинлиги ҳақида маълум қилди.\nМаскнинг «Instagram»да ёзишича, чипта нархи эконом классдаги самолёт чиптаси нархича бўлар экан. Хомаки номи BFR бўлган янги ракетада компаниянинг аввалги ютуқларидан фойдаланилади. Ракета «Falcon 9» ва «Dragon»нинг ўрнини босиши, Ой ва Марсга парвозларда қўлланиши мумкин. BFR ер яқинидаги орбитага чиққач қўшимча ёнилғи олади, сўнг манзил томон учади, технология унга Ойга бориб қайтиш имконини беради.\n«Falcon Heavy» ва «Crew Dragon» кемасининг учирилиши\n2018 йил 6 февралда «SpaceX» ниҳоятда оғир «Falcon Heavy» ракета ташувчисини учирди, у Маскнинг коллекциясидаги «Tesla Roadster» автомобилини ҳайдовчи ўриндиғидаги инсон макети билан бирга гелиостационар орбитага олиб чиқди. Шу билан бирга компания ракетанинг марказий кучайтирувчи блокини Ерга қайтаришда қийинчиликка дуч келди. Маскнинг айтишича, афтидан қўниш олдидан секинлашиш учун кучайтирувчи блокка ёнилғи етмай қолган ва у қўниши керак бўлган платформа яқинидаги сувга қулаган. Оқибатда платформа ва унга ўрнатилган камераларга шикаст етган.\n2019 йилнинг апрелида «Falcon Heavy» орбитага алоқа йўлдошини муваффақиятли олиб чиқди. Шу йилнинг кузида NASA Америка кемаси узоқ танаффусдан сўнг биринчи марта 2020 йилда коинотга парвоз қилиши ҳақида хабар берди. «Келаси йилнинг биринчи ярмида америкаликларни коинотга Америка заминидан учиришимизга аминмиз», – деган NASA раҳбари Жеймс Брайденстайн. 2020 йил 30 майда «Falcon 9» ракета ташувчиси ичида астронавтлар Боб Бенкен ва Даг Херли бўлган «Crew Dragon» кемасини орбитага олиб чиқди. Парвоз жараёни NASA сайтида жонли эфирда кўрсатилди. 2011 йилдан бери биринчи марта NASA астронавтлари Халқаро фазовий станцияга Россиянинг «Союз» кемасида эмас, Америка кемасида етиб боришди.\nШундан сўнг Илон Маск «Рос космос» бош директори Дмитрий Рогозин 2014 йилнинг апрелида «Twitter»да Россия АҚШ санкцияларига жавобан америкалик астронавтларни ХФСга олиб бориб қўйишдан бош тортиши мумкинлиги ҳақида ёзганини эслади. Ўшанда Рогозин америкаликларга ХФСга бориш учун батутдан фойдаланишни маслаҳат берган эди. Парвоздан кейинги матбуот анжуманида журналистлардан бири Жеймс Брайденстайн билан Илон Маскдан россиялик ҳамкасбларидан бирон-бир хабар олган-олмаганлиги ҳақида сўради. Брайденстайн бунга жавобан «Рогозин билан гаплашмадиму, аммо унинг табрикномасига кўзим тушди» деди. Маск эса «батутимиз иш бераяпти» деди кулиб ва бу гап «ўзаро ҳазил»-лигини таъкидлади.\nИлон Маскнинг «Tesla»си\n2003 йилда Илон Никола Тесла шарафига «Tesla Motors» деб номланган компанияни ташкил қилди. Компания экологик тоза электромобиллар ишлаб чиқаришга ихтисослашган.\n2008 йилда «Tesla Motors» ўзининг «Tesla Roadster» номли биринчи электромобилини ишлаб чиқарди. Автомобиль танқидга учради, бироқ Илон Маск ва унинг компанияси ишлашда давом этди ва 2011 йилда такомиллаштирилган «Tesla Model S» автомашинасини тақдим этишди. 2012 йил 27 сентябрда узоқ масофаларга саёҳат қилиш имконини берувчи суперзаправкалар тармоғи ишга туширилди.\nИккита «Tesla Model S» электромобили 2014 йил 28 январдан 2 февралгача ғарбий соҳилдан шарқий соҳилга етиб борди. Автомобилларни қувватлаш учун фақат «суперчаржер»лардан (электр қувватлаш станциялари) фойдаланилди. Лос-Анджелесдан бошланган сафарга 76 соат вақт ва 0 долларлик ёнилғи сарфланди. Шу тариқа Гиннес рекорди ўрнатилди.\n2014 йилнинг охирида «Tesla Motors» «Tesla Model X» номли янги электромобиль-кроссоверини чиқарди. 2016 йилда арзонроқ «Tesla Model 3» модели тақдим этилди. Шу йили компания акциясининг нархи 231,55 долларга, бозордаги қиймати 29 млрд. долларга етди. «Tesla Model 3»нинг батареялари қуввати 350-400 километр йўл юришга етади. Автомобилнинг қиймати 35 000 доллардан бошланади.\n2016 йилда «Тесла»га «Model 3»ни харид қилиш бўйича 373 мингдан зиёд буюртма келиб тушди. Маск жуда кўп буюртма олингани муносабати билан компания ишлаб чиқаришни кўпайтиришни иложи борича тезлаштиришга уринаётганини маълум қилди. 2017 йилда «Tesla»нинг фаолияти кенгайиши, яъни электр энергиясида\nюрадиган оғир юк автомобиллари ва шаҳар йўловчи транспорти ишлаб чиқарилишини айтиб ўтди. Илоннинг айтишича, «Tesla Motors»нинг учар автомобиль яратишга салоҳияти етади, аммо уни шовқинсиз ва хавфсиз қилиш қийин. Боши узра автомобилларнинг гувиллаб учиб юриши ҳам одамларга ёқмаслиги тайин.\nИлон Маскнинг «Hyperloop»и\n2012 йилда Маск коинотни забт этиш режасидан ташқари яна бир лойиҳаси – «Hyperloop» («Улкан ҳалқа») қувурда катта тезликда юрувчи йўловчи транспорти ҳақида маълум қилди. 2012 йилги интервьюсида Маск янги транспорт самолётдан икки баробар, тезюрар поезддан уч-тўрт баробар илдамлиги, хавфсиз бўлиши ва қуёш энергиясида ишлашини айтди, бунинг устига у ҳозир қурилаётган Калифорния тезюрар темирйўлидан анча арзонга тушар экан. 2017 йилнинг ёзида АҚШ ҳукумати Илон Маскка «Hyperloop» лойиҳасини амалга ошириш учун Нью-Йорк ва Вашингтон ўртасида туннел қурилишини бошлашга рухсат берди. Бизнесменнинг ваъда қилишича, унинг лойиҳасиодамларга бу икки шаҳар ўртасидаги 250 километр масофани ярим соатга қолмай босиб ўтиш имконини беради.\nИлон Маскнинг ижтимоий фаолияти\nИлон Маскнинг яхши лойиҳаларидан яна бири – «SolarCity». Компания электр энергияси оли надиган қуёш панелларини ишлаб чиқаради. «SolarCity» бу борада дунёдаги етакчи компаниялардан биридир. Миллиардер Илон Маск эҳсон қилишни унутмайдиган сахий бойлардан. У «Musk Foundation» хайрия жамғармасига ҳам раислик қилади. 2015 йил январь ойида жамғарма Англиядаги Инсоният келажаги институтига сунъий интеллектни назорат қилиш бўйича тадқиқотлар учун 10 млн. доллар хайрия қилган.\nРоссия президенти Владимир Путиннинг сунъий интеллект яратилиши ҳақидаги сўзларига Илон Маскнинг изоҳи жуда қизиқ. «Менимча сунъий интеллект соҳасида етакчиликка интилиш Учинчи жаҳон уруши бошланишига сабаб бўлиши аниққа ўхшайди», – деб ёзган Маск. Унинг фикрича, мазкур пойгада Россия, Хитой ва компьютер илми яхши ривожланган бошқа мамлакатлар қатнашиши мумкин. «Tesla» асосчисининг тахминига кўра сунъий интеллект олдинроқ зарба бериш ғалаба қозониш имкониятини оширади деб ҳисобласа ўзи урушни бошлаб юбориши мумкин.\nИлон Маскнинг даромадлари\n«Forbes»нинг 2017 йил август ойида маълум қилишича, Илон Маскнинг бойлиги 20 млрд. АҚШ долларидан ошган Технологик миллиардерларнинг йиллик рўйхатида Маск шу тариқа 20,7 млрд. доллар билан 12-ўринни эгаллаб, «Microsoft» корпорацияси таъсисчиларидан бири Пол Аллен (20,5 млрд. доллар) ва «Alphabet» компанияси директорлар кенгаши раиси Эрик Шмидтни (12,4 млрд. доллар) ортда қолдирган.\n«Forbes» журналининг 2018 йилги рейтингида Илон Маскнинг бойлиги 22,5 млрд. доллардан кўпроққа баҳоланган. «Bloomberg» агентлигининг баҳолашича, 2020 йил 20 январда Маскнинг бойлиги 33 млрд. долларга етган.\nИлон Маск кинода\nИлон Маск Америкада жуда машҳур. «Темир одам» (2008) фильми режиссёри Жон Фавронинг айтишича, Илон Маск фильм даги Тони Старк образининг прототипидир, ушбу ролни актёр Роберт Дауни ўйнаган.\n2010 йили Маск «Темир одам-2» фильмида қатнашди – ўз ролини ўзи ўйнади (сюжет бўйича у Тони Старкнинг ошнаси бўлади). Илон Маск «Симпсонлар» мультсериалининг 2015 йил 25 январда чиққан 26-фасли 12-эпизодида камеога (кичкина рол, одатда машҳур кишилар ўз ролини ўзи ўйнайди) овоз берган. «Катта портлаш назарияси» сериалининг 9-фасли 9-эпизодида ҳам Маск кичкина роль ўйнаган. 2017 йили «Нега у?» комедиясида у ўз ролида қатнашган.\nМаск самолёт ҳайдашни билади. Унинг Чехословакияда (1993 йил 1 январгача Чехия ва Словакия битта давлат бўлган) ишлаб чиқарилган «Aero L-39 Albatros» самолёти, «Dassault Falcon 900» реактив самолёти бор. 2013 йил октябрь ойида Маск Жеймс Бонд ҳақида 1977 йили ишланган «Мени севган жосус» фильмидаги «Wet Nelliе» автомобил-кемасини кимошди савдосида 997 минг долларга сотиб олган.


Дастлабки ўйин. 30 апрель, соат 23:59\nДонни ван де Беек (15)\n24.Андре Онана (Д)\n04.Маттейс де Лихт\n06.Донни ван де Бик\n28.Бруно Варела (Д)\n30.Дани де Вит\n90+3' Ўйин тугади. "Аякс" Лондонда ғалаба қозонди. Бу жуфтликда ҳамли ҳеч нарса тугамади. Жавоб ўйини 8 май кун Амстердамда бўлиб ўтади\n90+1' Моура 20 метрлардан зарба йўлламоқчи бўлди, аммо тўп унинг оёғига "ўтирмади"\n87' "Аякс"да ўзгариш: Ҳаким Зиеш ўрнига Хунтелаар майдонга тушди.\n84' Мезбонлар рақиб дарвозаси томон йўл топа олишмаяпти\n81' Эриксен жаримадан етказган узатмага "Тоттенхэм" футболчиларидан бири бош билан зарба берди. Ноаниқ\n79' "Тоттенхэм"да иккита ўзгариш: Дэнни Роуз ўрнига Бен Девис, Трипье ўрнига Хуан Фойт туширилди\n78' ВУУУУУУҲ! "Тоттенхэм"ни дарвоза устуни голдан қутқармоқда. Мазравий ўнг томондан олдинга ўтиб, ҳужумга асос солди. Зиешнинг узатмасидан кейин тўпни қабул қилган Нерес ўткир бурчак остида зарба берди. Тўп устунга тегиб қайтди. Льорис жойида қотиб қолганди\n75' "Шпорлар" рақиб прессингидан чиқиб кетиб, яхши ҳужум ташкил қилишди. Аммо бор-йўғи бурчак тўпи\n73' Меҳмонлар яна бир ҳужумни қисқа паслар орқали ташкил қилишди. Сиссоко хавфни бартараф этди\n71' "Аякс" футболчилари кўпчилик бўлиб прессинг ишлатишди ва рақиб жарима майдончаси ичида тўпни олиб қўйишди. Тадич 10 метрлардан йўллаган зарба мезбон футболчисига тегиб қайтди\n70' Андре Онана юқоридан етказилаётган узатмаларга жуда кўп чиқмоқда ва аксарият ҳолларда муваффақиятли ҳаракат қилмоқда\n68' Амстердамликлар қарши ҳужумга қочиб кетишлари мумкин эди. Аммо ван де Беек томон етказилган узатмани бироз ноаниқ бўлди\n65' "Аякс"да ўзгариш: Лассе Шон ўрнига Нуссайр Мазруй туширилди\n63' Жоэль Велтман огоҳлантириш олди\n62' Мезбонларнинг яхши ҳужуми. Моура ўнг қанотдан жарима майдончасига кириб, дарвоза яқинига узатма берди. Ҳимоячи хавфни бартараф этди\n58' Юқоридан жарима майдончасига етказилган тўпни Онана осонлик билан эгаллаб олди\n56' "Шпорлар"нинг бу галги ҳужуми ўхшади. Деле Алли бош билан сўнгги зарбани аниқ бера олмади\n55' Тайм бошидаги очиқ ўйиндан кейин ҳар иккала жамоада хатолар кетма-кетилиги кузатилмоқда\n51' Вуууҳ! "Аякс" гол уришга яқин келди. Сўнгги паллада Роуз дарвозабон майдончаси ичида тўпни тепиб юборди\n50' Вуууҳ! Деле Алли 15 метрлардан зарба берди. Онана тўпни эгаллаб олди\n49' Мезбонлар бурчак тўпини ўйинга киритишди. Онана тўпни эгаллади\n46' Тальяфико олис масофадан хавфли зарба йўллади. Тўп устун ёнидан ўтиб кетди\n46' Иккинчи таймга старт берилди. Тўпни ўйинга "Тоттенхэм" киритиб берди\n45+5' Биринчи бўлим якунланди. Ҳозирча "Тоттенхэм" - "Аякс" - 0:1. Танаффус\n45+5' Вуҳ! Сиссоко олис масофадан кучли зарба берди. Аммо ноаниқ\n45+4' Вууууҳ! Жаримадан етказилган узатмага Альдервейрельд 10 метрлардан бош билан зарба берди. Тўп тўсин устидан ўтиб кетди\n45+2' "Тоттенхэм" ҳисобни тенглаштириши мумкин эди. де Лихт дарвоза олдида хавфни бартараф этди\n5' Биринчи бўлимга 5 дақиқа қўшиб берди ҳакам\n45' Меҳмонлар қисқа паслар орқали рақиб жарима майдончасига кириб боришди, аммо сўнгги паллада марказий ҳимоячи тўпни эгаллаб олиб, хавфни бартараф этди\n43' Нерес яккама-якка вазиятга қочиб кетаётганди, аммо Санчес елкама-елка курашда ҳужумчидан устун келди\n42' "Тоттенхэм" бурчак тўпини ўйинга киритди. Онана мушт билан уриб юборди\n41' Меҳмонлар жарима тўпини ўйинга киритишди. Де Лихт бош билан ноаниқ зарба бераётган пайтда офсайдда қолган эди\n40' "Тоттенхэм"да яхши имконият юзага келди. Лукас Моура ўнг томондан жарима майдончасига кириб бориб, сўнгги чизиқ олдидан дарвозабон майдоначаси томон узатма берди. Онани тўпни эгаллаб олди\n39' Ян Вертонген ўйинни давом эттира олмайдиган бўлди. У ўзини ёмон ҳис қилмоқда. Унинг ўрнига Муса Сиссоко туширилди\n37' Қанотдан етказилган узатмани Льорис эгаллаб олди\n36' Ўйин давом этади. Мазкур тўхталиш учун биринчи бўлимга 5 дақиқа қўшилса керак\n34' Футболчиларга ҳамон тиббий ёрдам кўрсатилмоқда. Вертонгеннинг бурни ёрилди. Қон оқди, футболка алмаштирилиши керак\n31' "Тоттенхэм" жарима тўпини ўйинга киритди. "Аякс" посбони Онана тўпга чиқишда хатога йўл қўйди. Мезбонлар ярим ҳимоячиси йўллаган зарба ҳимоячига тегиб қайтди. Шундан сўнг ҳакам ўйинни тўхтатишга мажбур бўлди. Боиси, Вертонген ва Альдервейрелд ўзаро тўқнашиб кетиб, жароҳат олишди\n30' Николас Тальяфико сариқ карточка олди\n29' Почеттино жамоаси ўйинни тенглаштиришга ҳаракат қилмоқда\n26' Оҳо! "Тоттенхэм" майдон марказига яқин жойдан жарима тўпини ўйинга киритди. Льоренте 11 метрли нуқта атрофидан бош билан зарба берди. Тўп устун ёнидан ўтиб кетди\n24' ВУУУУУУҲ! ЖУда чиройли комбинация! Албатта амстердамликлар ижросида! Фақат сўнгги пас етишмади. "Льорис оёғи билан зарбани қайтариб қолди!\n24' "Тоттенхэм" рақибдан тўпни олиб қўйишга қийналмоқда\n21' Лондонликлар ижросидаги қарши ҳужум "Аякс" жарима майдончасигача етиб бормади\n20' Ўйиннинг 20-дақиқасига келиб тўп билан муомаладаги фарқ — 34/66%\n19' Бурчак тўпи жарима зарбасига айланди. "Аякс"нинг штурми давом этади\n18' Ёш голландлар майдонда учиб ҳаракат қилишмоқда. Дэнни Роуз бурчакка яқин жойда Нересга нисбатан қўпол ўйнади\n17' Вуууууҳ! Яна бир ажойиб ҳужум! "Тоттенхэм" ҳимоячиси ўз дарвозасини ишғол қилиб қўйишига оз қолди\n15' ГОООООООЛ! Донни ван де Беек, 0:1! Меҳмонларнинг қисқа паслари "Тоттенхэм" мудофаасини парчалади. Ҳужумчи яккама-якка вазиятда қолди ва дарвозани ишғол қилди\n13' Ҳаким Зиеш "Тоттенхэм" жарима майдончаси ташқарисида тўпни ўзига бўйсундирди ва 21 метрдан зарба берди. Тўп ҳимоячига тегдию, офсайдда турган Нересга бориб тушди\n11' "Аякс" қисқа паслар орқали аста-секин "Тоттенхэм" жарима майдончаси томон яқинлашиб келмоқда. Майдон эгалари ҳозирча тўпсиз югуришга мажбур\n9' "Аякс" футболчилари тўпни ҳозирча майдоннинг ўзларига тегишли қисмида назорат қилишмоқда\n5' "Аякс" бурчак тўпини ўйинга киритди. Ҳимоячилар қайтарган тўпни "Аякс" футболчиси жарима майдончаси чизиғи устидан дарвоза томон тепди. Тўп юқорига кўтарилиб кетди\n4' Дастлабки хавфли ҳужумни меҳмонлар уюштиришди. ван де Беек рақиб ҳимоячисидан тўпни олиб қўйиб, жарима майдончасига кириб борди ва шеригига узатма берди. Тўп мезбон футболчисидан майдонни тарк этди\n3' "Аякс" ҳужумкор жамоа эканини биламиз. "Тоттенхэм" эса бугун ўз уйида, ўз мухлислари қаршисида ўйнамоқда. "Шпорлар" бугун гол уришга жиддий ҳаракат қилади. ШУ боис, бугун нисбатан очиқ ўйинга гувоҳ бўлсак ажаб эмас\n1' Маълумот ўрнида айтиб ўтамиз: "Тоттенхэм" таркибида иккита жиддий йўқотиш бор. Харри Кейн жароҳатидан ҳамон соғаймаган бўлса, Сон Хеунг Мин дисквалификация туфайли бугун майдонга туша олмайди.\n1' Диққат! Учрашув бошланди. Тўпни ўйинга амстердамликлар киритиб беришди\n' «Тоттенхэм» оқ, «Аякс» эса қора рангли футболкаларда ўйнайди\n' Европа чемпионлар лигаси мадҳияси янграмоқда.\n' Диққат, "Тоттенхэм" ва "Аякс" жамоаларининг бошланғич таркиблари майдонга чиқиб келишмоқда. Бош ҳакам — Матео Лаос (Испания)\n' Ўйин бошланишига 10 дақиқа вақт қолди. Бироздан кейин жамоалар майдонга чиқиб келишади\n' Хўш, сизнингча, "Тоттенхэм" - "Аякс" жуфтлигида қайси жамоанинг финалга чиқиш имконияти яхшироқ? Дадил фикр айтиш қийин а? Бу жуфтликда фаворит йўқ\n' Ассалому алайкум, қадрли футбол мухлислари! Европа чемпионлар лигасининг ярим финал босқичига етиб келдик. Бугун Лондондаги «Тоттенхэм Хотспур Стэдиум»да мезбонлар мавсум кашфиёти «Аякс»ни қабул қилишмоқда.


mirobod.tashkent.uz Mirobod.Tashkent.Uz - Ўзбекистоннинг Нефть-Газ Ва Энергетика Салоҳияти Намойиши\nЎзбекистоннинг нефть-газ ва энергетика салоҳияти намойиши - Бўлимга қайтиш\n“Ўзэкспомарказ”да “Ўзбекистон нефть ва гази – OGU 2017” ҳамда “Энергетика, энергия тежамкорлиги, энергиянинг муқобил манбалари – Power Uzbekistan 2017” халқаро кўргазмалари очилди.\nТадбирлар “Ўзбекнефтгаз” миллий холдинг компанияси, Ўзбекистон Республикаси Ташқи савдо вазирлиги, “Ўзбекэнерго” акциядорлик жамияти, Қишлоқ ва сув хўжалиги вазирлиги ҳузуридаги “Ўзсувэнерго” махсус бирлашмаси, Савдо-саноат палатаси, ITE Uzbekistan компанияси ҳамкорлигида ташкил этилди.\nКўргазманинг очилишида мамлакатимизда иқтисодиётнинг барча тармоқларини, жумладан, нефть-газ ҳамда энергетика соҳаларини ривожлантириш борасида амалга оширилаётган кенг кўламли ислоҳотлар юксак самаралар бераётгани алоҳида таъкидланди.\nНефть-газ саноати мамлакатимиз иқтисодиётининг етакчи тармоқларидан. Ўзбекистон дунё мамлакатлари орасида табиий газ қазиб олиш бўйича етакчи ўринлардан бирида туради. Истиқлол йилларида мамлакатимиз нефть ва газ саноатида туб ўзгаришлар амалга оширилди. Мамлакатимиз газ, полиэтилен ва қайта ишланган нефть маҳсулотларининг йирик экспортчисига айланди. Иқтисодиётни эркинлаштириш, унинг барча соҳаларини, жумладан, нефть-газ тармоғини янада ривожлантиришга хизмат қиладиган қулай сармоявий муҳит яратишга алоҳида эътибор қаратилмоқда. Соҳада янги иншоотларни барпо этиш, мавжудларини замон талаблари асосида реконструкция ҳамда модернизация қилиш ишлари жадал давом этмоқда. Ишлаб чиқариш самарадорлигини ошириш, ички бозорда маҳаллий маҳсулотлар улушини кўпайтириш, маҳаллийлаштиришни кенгайтириш, кооперация алоқаларини ривожлантириш учун қулай шароит, имконият ва имтиёзлар яратилмоқда. Бугунги кунда мамлакатимизда нефть қайта ишланмоқда, автобензин, дизель ёқилғиси, мазут, нефть мойлари, битум, авиакеросин ишлаб чиқарилмоқда. Газни қайта ишловчи заводлар суюлтирилган газ ва полиэтилен ишлаб чиқаришни янада кенгайтиришни мўлжаллаган.\n– Ушбу халқаро кўргазманинг илмий-техник аҳамияти жуда катта, – дейди “Ўзбекнефтгаз” миллий холдинг компанияси бўлим бошлиғи Акмал Маткаримов. – Мазкур анжуман соҳада халқаро ҳамкорликни кенгайтиришга, мавжуд алоқаларни янада мустаҳкамлашга, сармоявий фаолиятимизни ривожлантиришга хизмат қилаётир. Компаниямиз томонидан яқин истиқболда саксонга яқин лойиҳани амалга ошириш кўзда тутилган. Жорий йилда Инвестиция дастури доирасида хорижлик сармоядорлар иштирокидаги умумий суммаси 16 миллиард доллардан зиёд 20 лойиҳани амалга ошириш белгиланган. Мазкур халқаро кўргазмада ҳам кўплаб фойдали шартномалар тузиш ниятидамиз.\nХорижий сармоядорлар учун яратилган қулай сармоявий муҳит, кенг имконият ва имтиёзлар чет эллик ишбилармонларнинг ҳамкорликка қизиқишини тобора оширмоқда. “Ўзбекистон нефть ва гази” кўргазмаси иштирокчилари сафининг йил сайин кенгайиб бораётгани мамлакатимиз нефть-газ саноати салоҳиятининг юксалаётганидан далолатдир. Бу галги кўргазмада Ўзбекистон, Хитой, Австрия, Афғонистон, АҚШ, Буюк Британия, Германия, Дания, Италия, Индонезия, Жанубий Корея, Латвия, Нидерландия, Норвегия, Озарбайжон, Польша, Россия, Сингапур, Туркия, Украина, Франция, Чехия, Швейцария каби мамлакатлардан бир юз етмишдан ортиқ фирма ва компания қатнашмоқда.\n– “Ўзбекистон нефть ва гази” халқаро кўргазмасининг доимий иштирокчисимиз, – дейди Япониянинг “Мitsubishi Heavy Industries” компаниялар гуруҳи вакили Александр Бисикало. – Нефть-газ саноати соҳасида муҳим воқеа ҳисобланган ушбу кўргазма ўзбекистонлик шерикларимиз билан ҳамкорликни янада мустаҳкамлаш имконини бераётганидан ғоят мамнунмиз. Ўзбекистонда эркин ва самарали фаолият юритиш учун барча қулайлик ва имкониятлар мавжуд.\n“Ўзбекистон нефть ва гази – OGU 2017” кўргазмаси мутахассисларга нефть ва газ қазиб олиш, углеводородларни ташиш, қайта ишлаш борасида миллий ва хорижий компаниялар эришган энг сўнгги ютуқлар билан яқиндан танишиш ҳамда истиқболли лойиҳаларни амалга оширишда муҳим аҳамият касб этади. Кўргазма павильонларидан нефть ва газ қазиб олиш, қайта ишлашни жадаллаштириш имконини берадиган замонавий технологиялар жой олган. Етакчи нефть-газ компаниялари томонидан соҳадаги энг сўнгги ютуқлар намойиш этилмоқда.\nКўплаб мамлакатларнинг ёқилғи-энергетика мажмуи раҳбарлари, олим ва мутахассислар, ишбилармон доиралар вакиллари иштирок этаётган “OGU 2017” кўргазмаси нефть-газ соҳаси борасида фикр ва тажриба алмашиш, ўзаро фойдали бизнес алоқаларини ўрнатиш ва мавжуд ҳамкорликни янада ривожлантириш, биргаликда янги лойиҳалар ишлаб чиқиш ва амалга ошириш, янги шартномалар имзолаш имконини беради.\n«Энергетика, энергия тежамкорлиги, энергиянинг муқобил манбалари – Power Uzbekistan 2017» халқаро кўргазмаси энергетика тармоғида янги ишланмалар ва илғор технологияларни жорий этиш, халқаро алоқаларни мустаҳкамлаш ҳамда сармояларни жалб этишда муҳим амалий аҳамиятга эга. Қамрови ва иштирокчилари сафи тобора кенгайиб бораётган мазкур халқаро анжуман Ўзбекистоннинг энергетика мажмуасини ривожлантириш ва модернизациялаш борасидаги бой салоҳиятини намойиш этмоқда. Кўргазма стендларида электр ва иссиқлик энергияси ишлаб чиқариш, иссиқлик билан таъминлаш соҳасидаги ишланмалар, энергияни ўзгартириш, узатиш ва тақсимлаш ускуналари, муқобил энергия манбалари, энергияни тежаш соҳасидаги энг янги ютуқлар, маиший мақсадларда қўлланиладиган иссиқлик, энергия, газ, сув ҳисобини юритиш ва назорат қилиш асбоблари сингари маҳсулотлар намойиш қилинмоқда.\nМамлакатимизда иссиқлик таъминоти тизимини ривожлантиришга, гидроэнергетикани янада юксалтиришга қаратилган изчил ислоҳотлар юксак самара бермоқда. Бу борада 2017-2021 йилларда гидроэнергетикани янада ривожлантириш бўйича чора-тадбирлар дастури Ўзбекистонда қайта тикланадиган энергиянинг экологик тоза манбаларидан кенг фойдаланиш ҳисобига энергетика янги қувватларини яратиш ва мавжудларини модернизация қилишда муҳим дастуриламал бўлаётир.\nКўргазмада Ўзбекистон, Хитой, Германия, Италия, Латвия, Польша, Россия, АҚШ, Туркия ва Украина каби мамлакатлардан қирқ бешта фирма ва компания ўз маҳсулот ва хизматларини таклиф этмоқда.\nМамлакатимизда муваффақиятли фаолият кўрсатаётган “Chirchiq Transformator Zavodi”, “Hi-Tech Kabel”, “Procab” сингари компаниялар кўргазмада таклиф қилаётган энергетика ускуналари ва электротехника маҳсулотлари юқори сифати, халқаро андозаларга мослиги ва унумдорлиги билан кўпчиликда катта қизиқиш уйғотмоқда.\n– Тадбиркорлик субъектларини ҳар томонлама қўллаб-қувватлашга қаратилаётган юксак эътибор самарасида фаолиятимиз йилдан йилга кенгайиб бормоқда, – дейди “Hi-Tech Kabel” корхонаси тижорат директори Азизжон Усмонов. – Бугунги кунда корхонамиз қўшни давлатларга юқори сифатли кабеллар етказиб бермоқда. Кўргазмада хорижий шерикларни янада кенгайтиришни режалаштирганмиз.\nКўп томонлама алоқаларни ривожлантиришда, қўшма корхоналар ташкил этиш учун зарур шароит яратишда «Энергетика, энергия тежамкорлиги, энергиянинг муқобил манбалари – Power Uzbekistan 2017» кўргазмасининг аҳамияти катта. Мазкур тадбирдан асосий мақсад ҳам иқтисодиётимизни янада ривожлантириш, электр энергетикаси соҳасида фойдаланишга мўлжалланган илмий янгиликлар ва саноат ускуналарини, энг сўнгги технологик ишланмаларни намойиш этиш, тажриба алмашиш, корхоналар, ташкилотлар, фирма ва компаниялар ўртасидаги кооперация алоқаларини янада кенгайтириш ва шу орқали мамлакатимиз энергетика соҳасини янада тараққий эттиришдан иборатдир.\n– Ўзбекистон иқтисодий жиҳатдан барқарор ривожланаётир, – дейди Россиянинг “Объединенная двигателестроительная корпорация” компанияси бўлим бошлиғи Алексей Лапин. – Ўзбекистонда иш юритиш учун барча зарур омиллар, қулай шароит, имкониятлар, преференциялар мавжуд. Хорижий ишбилармонларнинг мамлакатингиз бизнес одамлари билан ҳамкорликни кенгайтиришга қизиқиши катта. Мақсадимиз Ўзбекистон энергетика бозоридаги ўрнимизни кенгайтириш, янги ҳамкорлар топиш ва фойдали алоқаларни ривожлантиришдир.\nМамлакатимизда энергияни тежайдиган замонавий технологияларни кенг жорий этишга катта эътибор қаратилмоқда. Бунда муқобил энергиядан фойдаланиш кўламини кенгайтириш муҳим аҳамиятга эга. Муқобил энергия манбалари орасида қуёш энергияси алоҳида ўрин тутади. Серқуёш мамлакатимиз – қуёш нуридан энергия олиш технологияларини қўллаш учун жуда қулай. Ўзбекистоннинг ялпи қуёш энергиясининг йиллик салоҳияти 50 миллиард 973 миллион тонна нефть эквивалентига тенгдир. Қуёш энергияси экологик софлиги ва қулайлиги нуқтаи назаридан истиқболлидир. Қуёш қурилмалари, айниқса, марказлашган электр ва иссиқлик тизимларидан узоқда жойлашган ҳудудларни электр энергияси ва иссиқлик билан таъминлашда қулайдир.\nКўргазма энергетика саноатининг электр энергетикаси, электротехника, кўмир саноати, қурилиш, энергия объектларини ҳимоялаш, автоматлаштириш, назорат қилиш ва бошқариш каби барча замонавий йўналишларини ўзида мужассам этган. Унда турли электр машиналари ва бутловчи қисмлар, паст ва юқори вольтли ускуналар, кабеллар, симлар, изоляторлар, трансформаторлар, электр-монтаж ускуналари, ёритгичлар, ёруғлик ўлчаш асбоблари ва техник хизмат кўрсатишга оид кўплаб бўлимлар мавжуд.\nКўргазмаларнинг очилишида Ўзбекистон Республикаси Бош вазирининг ўринбосари Ғ.Ибрагимов сўзга чиқди.\nБеҳзод Бозоров, Отабек Мирсоатов (сурат), ЎзА\nСайтда фойдаланувчилар сони: 99


Бугун (2019 йил, 8 апрель, душанба куни) Наманган шаҳридаги “Марказий” ўйингоҳи анжуманлар залида “Навбаҳор” клуби раҳбарияти, жамоа мураббийлари, футболчилар ва клуб ходимлари иштирокида йиғилиш ўтказилди.\nБу ҳақида “namangan24.uz” сайтига вилоят футбол ассоциациясидаги манбамиз хабар берди.\nМазкур йиғилишда Наманган вилояти ҳокими, вилоят футбол ассоциацияси раиси Хайрулло Бозоров, Наманган шаҳар ҳокими, “Навбаҳор” клуби раиси Шавкатжон Абдураззоқов иштирок этишди.\nҲозирги вақтга қадар “Навбаҳор” клуби директори лавозимида вақтинчалик фаолият юритиб келган Акмал Раҳмонов ишдан олинди. У эндиликда аввалги ишида – клуб қошидаги 17-сонли ихтисослаштирилган футбол мактаби директори сифатида меҳнат қилади.\nКлуб директори лавозимига эса наманганлик футбол ихлосмандларига яхши таниш бўлган Бахтиёр Бобоев тайинланди.\nМаълумот ўрнида, Бахтиёр Мелевич ўз вақтида “Навбаҳор” жамоаси сафида тўп сурган, кейинчалик клубда турли лавозимларда ишлаган. Шунингдек, у Муборакнинг “Машъал” ва Тошкентнинг “Бунёдкор” клубларида ҳам иш олиб борган.\nКўпчилик ишқибозлар катта тажрибага эга бўлган Бахтиёр Бобоевни 1996 йилда севимли жамоамизни чемпионлик унвонини қўлга киритишида муносиб ҳисса қўшганлигини яхши билишади.\nЭслатиб ўтамиз, “Навбаҳор” жамоаси Ўзбекистон суперлигасида 3-турдан кейин атиги 1 очко билан турнир жадвалининг охирги – 14-поғонасида бормоқда. Бу уятли “натижа”дан кейин клуб мутасаддилари сезиларли ўзгаришни амалга оширишга киришганликлари тайин. Бу навбатдаги ўзгариш фақат ва фақат жамоа манфаатига, “Навбаҳор”ни яна кучлилар сафига қайтишига хизмат қилишига умид билдириб қоламиз.


Ургут тумани 2-сектор тажрибаси: Хоразм вилояти масъуллари улардан нимани ўрганган? - zarnews.uz\nУргут тумани 2-сектор тажрибаси: Хоразм вилояти масъуллари улардан нимани ўрганган?\nОдатда секторлар ҳақида гап кетганда, кўпчилик уларнинг фаолияти ҳақида ижобий фикр билдиришга шошилмайди. Салбий хулоса берувчиларни эса бошқа соҳалар бўйича ҳам топиш мумкин. Ургут туманига сафаримиз давомида ҳудуддаги секторлар фаолияти билан яқиндан танишдик.\nТуман прокурори раҳбарлик қиладиган 2-сектор 25 маҳалладан иборат. Яъни, сектор штаби аъзолари, ушбу ҳудудларни ижтимоий-иқтисодий ривожлантиришга масъул ҳисобланади.\nЎзгаришнинг одамлар ҳаётига таъсири борми?\nАлбатта, ҳеч ким оғир аҳволга тушиб қолишни хоҳламайди, аммо шуниси аниқки, ҳеч ким бундан кафолатланмаган. Сектор штаби аъзолари, эҳтиёжманд оилаларга айни шундай муносабатда бўлмоқда. Уларга имкон қадар ёрдам бериб, ҳаёти яхшиланишига ҳисса қўшмоқда.\nМисол учун, 2019 йил августда Хўжайдуқ маҳалласида яшовчи М.Жабборовнинг хонадонида эҳтиётсизлик туфайли ёнғин келиб чиққан. Тилсиз ёв сезиларли талафотга сабаб бўлган. Ҳолатдан хабар топган сектор раҳбари аралашуви билан туман ҳокимлиги ва ҳомийлар ёрдамида шифер, зарур қурилиш моллари олиб берилган. Ҳашар ташкил қилиниб, хонадон тўлиқ таъмирланган.\n- 2019-2020 йилларда ҳомийларни жалб қилган ҳолда сектор ҳудудидаги 15 нафар ёрдамга муҳтож, оғир ижтимоий аҳволга тушиб қолган хотин-қизлар ва бошқа фуқароларнинг уй-жойлари таъмирланди, - дейди Ургут тумани прокурори, 2-сектор раҳбари Шуҳрат Холмурзаев. - Бундай ишларга яна кўплаб мисол келтириш мумкин.\nЯқинда сектор штаби ташаббуси билан Жозмон маҳалласида жойлашган "Бурхон ота" базмгоҳида "Темир дафтар"да рўйхатда турувчи ҳамда боқувчисини йўқотган оилаларнинг 10 нафар вояга етмаган фарзандларининг суннат тўйи ўтказилди.\nСектор фаолиятида бу каби ишлар билан бирга ҳудуд нфратузилмасини яхшилашга алоҳида эътибор қаратилмоқда. Мисол учун, кейинги уч йилда сектор ҳудудидаги 38,1 километр ички йўл таъмирланиб, асфальт қопламаси ёки шағал-тош ётқизилди. Шунингдек, 300 дан ортиқ маънан эскирган симёғоч алмаштирилиб, 7,8 километрлик электр тармоқ тортилди. Бундан ташқари, 19 та трансформатор таъмирланди ва 17 та янги трансформатор ўрнатилди.\nҲудудни марказлашган ичимлик суви билан таъминлашда бир қатор муаммолар мавжуд. Шу боис, бу борада ҳам босқичма-босқич ижобий ўзгаришлар амалга оширилмоқда. Мисол учун, кўп йиллардан буён Нисбот маҳалласидаги 200 та хонадоннинг ичимлик суви бўлмаган. Уйма-уй юриб, олиб борилган ўрганишлар натижасида аниқланган бу муаммо бўйича ҳомийлик ва ҳашар йўли билан 2 та янги сув иншооти қурилди. Ҳудудда 2 километр сув тармоғи тортилди.\nУмуман, сектордаги маҳаллаларда 4 та янги сув иншооти қурилиб, 15 та эски сув миноралари таъмирланди.\nКамбағаллик муаммо эмас\nУргут туманида “Темир дафтар”га киритилган 7 минг 422 та оиланинг 1971 таси ёки 27 фоизи 2-сектор ҳудудида истиқомат қилади. Карантин даврида уларга озиқ-овқат маҳсулотлари, нақд пул кўринишидаги ёрдам, айрим оилаларнинг коммунал қарздорлиги тўланган, дори-дармон, чорва ва бошқа зарур маҳсулотлар олиб берилган.\nАммо қўлдан берганга қуш тўймас, деб бежиз айтилмаган. Сектор фаолларининг айни шу мақсадда кўрган чора-тадбирлари натижасида эҳтиёжманд оилаларнинг 2 минг 405 нафар меҳнатга лаёқатли аъзолари бандлиги таъминланган.\n- Ҳудуддаги аҳоли бандлигини таъминлашда, аввало, мавжуд имкониятлардан унумли фойдаланишга эътибор қаратилди, - дейди сектор штаби аъзоси З.Хўжаёров. – Мисол учун, баҳаво тоғ ёнбағирларида томорқадан самарали фойдаланиш бўйича бир қанча ишлар олиб борилди.\nХусусан, 2020 йил давомида Нисбот, Тароқли, Жўраптепа ва Бешкон маҳаллаларида 73 нафар фуқарога субсидия асосида, жумладан, 50 нафарига 2 сотихли ва 23 нафарига 1 сотихли иссиқхона қуриб берилди. Жозмон маҳалласида яшовчи тадбиркорга замонавий иссиқхона қуриш учун 1 миллиард сўм кредит маблағи ажратилишида ёрдам берилган.\nШунингдек, хизмат кўрсатиш тармоқларини ривожлантириш, шу орқали янги иш ўринлари яратиш чоралари кўрилмоқда. Мисол учун, сектор раҳбарининг кўмаги билан 3,5 миллиард сўмлик кредит маблағи эвазига Баҳрин маҳалласида замонавий ҳаммом ва хизмат кўрсатиш шохобчаси қурилди.\nОлис тоғли ҳудуд ҳисобланган Қоратепа маҳалласида яшовчи Ф.Исроиловнинг тадбиркорлик фаолиятини бошлашда амалий ёрдам сўраб қилган мурожаати асосида 500 миллион сўм кредит маблағи олишига кўмаклашилди. Натижада, маҳалла марказида “Шодиёна” диагностика ва даволаш маркази барпо этилди.\nРеспубликада тан олинган тажриба\nКамбағалликни қисқартириш, аҳоли даромадларини оширишда, парранда парваришини йўлга қўйишда “Ургут тажрибаси” республикада тан олинган.\nСектор мутасаддиларининг айтишича, бунда ҳудудда фаолият кўрсатаётган “Ургут Сифат Парранда” масъулияти чекланган жамияти билан яқин ҳамкорлик йўлга қўйилган.\nДастлаб 240 та оилага гўшт йўналишида 12 бош жўжа тарқатилган. Лойиҳа ўзини оқлагач, кейинги босқичга киришилган. Бунинг учун тадбиркор Туркиядан инкубатор, Хитойдан ем ишлаб чиқаришга мўлжалланган дастгоҳ сотиб олди.\nНатижада, тадбиркор томонидан 30 мингта бройлер жўжа очиш, бир соатда 7 тонна ем маҳсулотлари ишлаб чиқариш қуввати яратилган. Корхонада ишсиз фуқароларга товуқчилик иши ўргатилиб, ҳар бирининг истагига кўра, хонадонида боқиш учун 10 кунлик жўжа ва ем етказиб берилмоқда.\n- Битта хонадонда 500-1000 тагача жўжа боқиш имконияти мавжуд, - дейди сектор котиби Бегзод Аминжонов. – Ҳар бир етилган жўжа учун 2 минг сўмдан пул бериш назарда тутилган. Яъни, ҳудуддаги исталган оила 30-35 кунда қўшимча 1-2 миллион сўм даромад олиши мумкин.\n2020 йил декабрда давлатимиз раҳбарининг топшириғига асосан Хоразм вилояти ҳокимининг биринчи ўринбосари бошчилигида фаоллар келиб сектор тажрибасини ўрганиб кетганди.\nБугунги кунда ҳудудда “Темир дафтар”да қолаётган оилаларга имкониятига қараб ҳамда қайта тайёрлов курсларида ўқитиш орқали мотокультиватор, пишириқ печи, тикув машинаси, пайвандлаш ускунаси субсидия шартлари асосида тақдим этилмоқда.\nШунингдек, секторда “Ёшлар дафтари” ва “Аёллар дафтари” бўйича алоҳида иш олиб борилмоқда. Негаки, ҳудудда 20 минг 718 нафар ёшлар, 21 минг 858 нафар хотин-қиз мавжуд. Улардан 11 минг 169 нафар ўғил-қиз ҳамда 13 минг 176 нафар опа-сингилларимизнинг бандлигини таъминлаш талаб этилади.\nАлбатта, бу иш “Бошқарув офиси” - молия, банк, ҳокимлик, ғазна ва бошқа молия-иқтисодиёт тизими ташкилотлари ходимлари томонидан ҳудудда ўрганиш ва хатлов ишлари билан биргаликда ҳал этилади. Чунки ўрганиш натижалари ва ҳар бир маҳалла бўйича аниқ чора-тадбирлар белгилаб олинмоқда.\nУргутда қариндошлар ўртасидаги никоҳдан туғилган болаларда камёб генетик касалликлар учрамоқда\nНурга тўлсин, боғларинг, Ургут!


UzNews - «Биз масъулиятли авлодни тарбия қилишимиз керак» - Bucheon университети ректори Виктор Нам сайлов ҳақида\n2 окт 2021, 10:59\n«Биз масъулиятли авлодни тарбия қилишимиз керак» - Bucheon университети ректори Виктор Нам сайлов ҳақида\nТошкентдаги Bucheon университетининг ректори келаётган президент сайлови ҳақидаги фикрлари билан бўлишди.\n«Мен университет ректори сифатида биринчи марта Ўзбекистон президенти сайловида қатнашаман ва ўз мисолим билан ҳамкасбларим ва талабаларни ушбу тадбирга жиддий қарашга чорламоқчиман.\nБарча ўқитувчилар ва университет маъмуриятининг вазифаси – ёшлардан Ўзбекистон ва бутун дунё бозорида талаб қилинадиган юқори малакали мутахассисларни тайёрлаш. Биз барча кучимизни, билимимизни ва тажрибамизни ёшларга сарфлаймиз. Шуни унутмаслик керакки, биз нафақат мутахассислар тайёрламоқдамиз, балки ҳар томонлама ривожланган инсонларни вояга етишига интилмоқдамиз ва айнан шу босқичда ёшларга масъулият нима эканлигини, танлов нима эканлигини тўғри етказиш муҳим. Ҳар бир ҳаракат ёки ҳаракатсизлик оқибатларга олиб келиши мумкин. Зарур асосни таъминлаш, келажак авлод ва Ўзбекистоннинг келажаги учун пойдевор яратиш - аслида, бу барча олий ўқув юртларининг энг муҳим йўналишларидан бири ва сайлов мамлакат учун шундай босқичлардан биридир.\nПрезидент сайловлари давлат ҳаётидаги энг муҳим тадбирлардан биридир. Сайлов бизнинг кейинги йўналишимизни, йўлимизни ва келажагимизни белгилайди. Фуқароларнинг маълум бир қисми бир овоз ҳеч нарсани ўзгартира олмайди ва ҳеч нарсани ҳал қилмайди деб англашади. Ҳозир мамлакат келажагига ўз муносабатингизни кўрсатиш жуда муҳим\nҲозирги вақтда мувозанатли ва мустақил танлов қилиш муҳим аҳамиятга эга. Фақат ички овозни тинглаш ўзи етарли эмас, уни ҳаракатлар билан кучайтириш ва шахсий жавобгарликни ҳис қилиб, ўз фикрини билдириш керак. Сайлов сизнинг ижтимоий мавқейингизни эълон қилиш учун яхши имкониятдир»\nРектор овоз беришга тайёрлигини фаол ижтимоий мавқейи билан изоҳлайди. У Ўзбекистон ҳаётида иштирок этиш имкониятини қўлдан бой бермасликка ва талабаларда давлат ишларига иштиёқ уйғотишни ҳаракат қилади:\n«Овоз бериш имконияти нафақат сизнинг конституциявий ҳуқуқингиз, балки масъулиятли танловдир. Сиз қонуний овоз бериш ҳуқуқидан фойдаланиб, нафақат мамлакатнинг келгуси 5 йилга йўналишини, балки Ватанингизнинг келажагини ҳам танлайсиз», - деб қайд қилди Тошкент шаҳридаги Пучон университети ректори Виктор Нам\nЭслатиб ўтамиз, Ўзбекистон Республикаси президенти сайлови 24 октябрь куни бўлиб ўтади. Сиз Ўзбекистон ҳудудида ёки чет элдаги сайлов участкаларида овоз беришда иштирок этишингиз мумкин.


Коронавирус: касалликнинг боришини енгиллаштирадиган усул топилди\n13 Yanvar 23:19 / Published in COVID-19\nГонконглик олимлар ичак бактерияларининг тури ва сони COVID-19 нинг зўравонлигига, шунингдек иммунитет тизимининг инфекцияга қарши таъсирига таъсир қилишини аниқладилар. Мутахассисларнинг фикрига кўра, ичак микробиомасидаги мувозанат узоқ муддатли COVIDни келтириб чиқариши мумкин.\nИчак танадаги энг катта иммунологик орган бўлиб, у ерда яшайдиган микроблар кўплаб иммун жавобларнинг боришини белгилайди. Гонгконг Хитой университети тадқиқотчилари ичак микробиоми иммунитет тизимининг COVID-19 инфекциясига таъсирига таъсир қилиши мумкинлигини аниқлашга киришдилар.\n2020 йил феврал ва май ойлари давомида улар лабораторияда тасдиқланган COVID-19 инфекциясига эга бўлган 100 касалхонадан қон ва нажас текшируви натижаларини — касалхонада бўлганларида ҳам, SARS-CoV-2 вируси йуқолганидан кейин ҳам 30 кун ичида тўпладилар ва таҳлил қилдилар. Шунингдек, таҳлиллар пандемия олдидан микробиомани ўрганишда иштирок этган COVID-19 бўлмаган 78 кишида таҳлил қилинди.\nНатижалар шуни кўрсатдики, антибиотиклар билан даволанганми ёки йуқми, COVID-19 бўлган ва бўлмаган иштирокчилар ўртасида ичак микробиомасининг таркиби сезиларли даражада фарқ қилади.\nCOVID-19 беморларида юқтирган одамларга қараганда кўпроқ Ruminococcus gnavus, Ruminococcus тоtorques ва Bacteroides dorei турлари бор эди ва иммунитет таъсирига фаол аралашадиган Bifidobacterium adolescentis, Faecalibacterium prausnitzii ва Eubacterium rectale каби бактериялар сезиларли даражада кам эди. Ва бу бактериялар сони юқтирилган беморлар вирусли инфекциядан сўнг 30 кун давомида тўпланган намуналарда паст бўлиб қолди.\nFaecalibacterium prausnitzii ва Bifidobacterium bifidum-нинг паст миқдори айниқса оғир касал беморларда, антибиотик қабул қилувчиларда ва кекса беморларда сезилиб турарди.\nҚон текшируви натижасида микробларнинг мувозанати бузилган беморларда яллиғланишли ситокинлар даражаси ва қонда тўқима шикастланиши белгилари, масалан, C-реактив белок ва баъзи ферментлар аниқланди.\nЯнги коронавирус инфекцияси яллиғланиш цитокинларини ишлаб чиқариш учун иммунитет тизимини рағбатлантириши маълум. Баъзи беморларда бу реакция ҳаддан ташқари кўп бўлиши мумкин. Бундай ҳолларда «цитокин бўрони» тўқималарга катта зарар етказади, септик шок ва кўплаб органлар етишмовчилигини келтириб чиқаради.\nТадқиқотчилар таъкидлашларича, уларнинг хулосаларига кўра, ичак микробиоми COVID-19 нинг зўравонлигига, унинг давомийлиги ва натижаларига, шунингдек постковид оқибатларининг намоён бўлишига таъсир қилиши мумкин.\n«Хабарларга кўра, айрим шифо топган беморлар, ҳатто КОВИД-19 симптомлари бошланганидан 80 кун ўтгач ҳам чарчоқ, нафас қисилиши ва бўғимларда оғриқ бор. Ушбу соғлиқ муаммолари иммунитетни бузадиган ичак микробиомидаги мувозанат билан боғлиқ бўлиши мумкин деб ўйлаймиз”, — дея келтирилган мақола муаллифлари Британия тиббиёт бирлашмасининг пресс-релизида.\nОлимлар фойдали ичак бактерияларини қўллаб-қувватлаш касалликнинг ўзи пайтида ҳам, тикланиш даврида ҳам COVID-19 симптомлари ва оғирлигини енгиллаштирадиган янги усул бўлиши мумкин деб ҳисоблашади.\nМуаллифларнинг таъкидлашича, мақолада кузатув тадқиқотлари натижалари келтирилган бўлиб, унда улар COVID-19 ичакларидаги микробиомдаги ўзгаришларнинг сабабларини ҳисобга олмаган.\nTagged under: БАКТЕРИЯ, ИНФЕКЦИЯ, ИЧАК, КАСАЛЛИК, КОРОНАВИРУС, СИМПТОМ\nХХРдан бўлган ўзбеклар Сеул орқали уйларига қайтишлари мумкин\nАргентина Россия вакцинасини олишни кутмоқда


Яценюк Украина Россия томонидан киритилган санкцияларга муносиб жавоб қайтаришини айтди\n08:53 / 21.12.2015\nУкраина бош вазири Арсений Яценюк Украина Россия томонидан киритилган савдо санкцияларига муносиб жавоб қайтаришини айтди, деб хабар бермоқда “Укринформ” ахборот агентлиги. Яценюк бу ҳақда Украинанинг “5 канал” эфирида айтди.\n“Кейинги йилдан Европа Иттифоқи билан эркин савдо ҳудуди амал қилишни бошлайди. Биз дунёдаги энг катта бу бозорнинг бир қисмига айланмоқдамиз. Кутилганидек, биз Европани танлаганимиз учун, Россия Украина маҳсулотларига савдо санкциялари қиритмоқда. Бироқ биз буни ҳам эплай оламиз ва Кремлга муносиб жавоб қайтарамиз”, деб айтди Яценюк.\nАввалроқ Россия президенти Владимир Путин Россия Давлат думасига Украина билан эркин савдо ҳудуди ҳақидаги келишувнинг тўхтатилиши ҳақидаги қонун лойиҳасини киритгани маълум қилинганди. Путиннинг матбуот котиби Дмитрий Песковнинг айтишича, бу қарор мамлакат манфаатларини ҳимоя қилиш учун киритилган.


75 минг киши бошланғич ислом таълимотини ўрганади\nТуркиянинг Диёр бакир шаҳрида оммавий Қуръонни ўргатиш курслари бошланмоқда. Бу ҳақда islam.ru сайти хабар беради.\nРежага кўра, ёз фасли давомида 75 минг киши курсни тамомлаши кўзда тутилмоқда. Yeni Safak маълумотига кўра, бундай шарт-шароитлар Туркия Дин ишлари бўйича қўмита томонидан ташкил этилиб, ушбу курсларда таълим олувчиларнинг ёши чегараланмаган.\nБу ерда Қуръон мухлислари тажвид илмини ўрганишади ва дарслар нафақат масжидда балки тайёрлов ўқув марказларида ҳам бўлиб ўтади. Қўмитанинг мониторинги бўйича ҳозирги кунда 64 минг киши таълим олмоқда ва уларнинг сони 75 мингдан ортиши кутилмоқда.\nДругие материалы в этой категории: « “Ҳалол-туризм” соҳасида ҳамкорлик истиқболлари кенгаймоқда\tСуриялик болакайнинг ўлими ҳақида филм тасвирга олинади »


Жанлуижи Буффон футбол тарихидаги энг яхши дарвозабон деб топилди\n00:29 / 14.02.2016\nИталиялик дарвозабон Жанлуижи Буффон France Football журналхонлари орасида ўтказилган сўровнома натижаларига кўра футбол тарихидаги энг яхши дарвозабон деб топилди. Овоз беришда 24 548 киши иштирок этди.\nБуффонга умумий овозларнинг 44 фоизи берилди. 2-ўринни Франция терма жамоасининг собиқ дарвозабони Фабьен Бартез (17 фоиз) эгаллади. 3-ўринни эса "Олтин тўп" олган ягона дарвозабон ҳисобланадиган афсонавий Лев Яшин ва Германия терма жамоасининг собиқ дарвозабони Оливер Кан эгаллади. Уларга 7 фоиздан овоз берилган.\nРўйхатнинг кейинги ўринларидан испаниялик Икер Касильяс ва немис Мануэль Нойер (6 фоиздан), голландиялик Эдвин ван дер Сар (3 фоиз), италиялик Дино Дзофф ва даниялик Петер Шмейхель (2 фоиздан), чехиялик Петр Чех, немис Зепп Майер, инглизлар Гордон Бэнкс ва Питер Шилтон ҳамда испаниялик Рикардо Самора (1 фоиздан) жой олди.\n38 ёшли Буффон Италия терма жамоаси сафида жаҳон чемпиони ва Европа чемпионатининг кумуш медали соҳиби, 8 карра Италия чемпиони ва икки карра Чемпионлар Лигаси финалчиси бўлган.


Бугун Рим Папаси Иоан Павел Озарбайжон пойтахти Баку шахрида мусулмон ва яҳудий лидерлари билан алоҳида-алоҳида учрашув ўтказди.\n18 январ 2021, Тошкент вақти: 19:28\nмай 23, 2002\nПапа, коммунистик режим пайтида насроний католик диний мазҳабини қабул қилган озарийларни олқишлади. Республиканинг тахминан 120 кишидан иборат кичик Рим католиклари жамоаси, ҳамда кўпчилиги мусулмонлардан иборат бўлган тахминан 1.300 нафар меҳмонлар, Бакудаги ёпиқ спорт залида бўлиб ўтган ибодат маросимида қатнашдилар.\nРим Папаси, Тоғли Қорабоғ хусусида Озарбайжон-Арманистон ўртасида юз берган уруш оқибатида ўз уй-жойларини ташлаб кетишга мажбур бўлган озарий қочоқлари билан ҳам учрашди.\nБугун кечки пайт Рим папаси Иоан Павелнинг Болгарияга учиб кетиши режалаштирилган.


Эчки сути ҳақида фойдали маълумотлар | АгроОлам.Uz\nДомой Чорвачилик Эчки сути ҳақида фойдали маълумотлар\nЭчки сути ҳақида фойдали маълумотлар\nЭчки сути томоқдаги, қовуқдаги яраларни даволайди, йўтал, қон туфлаш, бош оғриғи, меъда хасталикларида фойда қилади. У қуруқ мизождан бўладиган хафақон, васваса ҳамда эсда сақлай олмаслик касалига ҳам яхши даводир. У билан оғизни чай-қаш ва ғарғара қилишнинг томоқ оғриққа, тилча, бодомсимон безлар шишларига, силга ва ниҳоят даражада озиб кетишга фойдаси катта.\nТошлоқ туманида истиқомат қилувчи Равшанбек Шераев ана шундай касалликларни бартараф этиш мақсадида эчки ва эчки зотларини кўпайтирмоқда. 2013-йилда Франциядан 30 бош зотдор эчкиларни олиб келган фермернинг эчкилари сони бугун 150 тага етди.\nҲозирги пайтда эчки сутидан қатиқ ва бошқа маҳсулотлар тайёрлаб, вилоятимиз аҳолисига етказиб бераётган фермер келгусида чет элдан зарур технологияларни сотиб олиб, маҳсулот турини кўпайтириш ниятида.\nБу жониворнинг асосий биологик хусусиятларидан бири шуки, у ҳар қандай иқлимга тез мослашади. Озуқа танламайди. Қисқа муддатда семиради. Болалари бошқа ҳайвонларникига қараганда ўзини анча эрта ўнглаб олади. Иқлимнинг ўзгаришига, дейлик куннинг жуда исиб кетиши ёки эрта совуқ тушишига мослашувчангилиги ҳам яхши. Парвариши камхарж бўлиб, алоҳида емиш ёки парвариш талаб қилмайди.\nЗотдор эчкиларнинг етук ёшдаги такалари 60-70 кг, айримлари 90 кг, она эчкилари 35-40 кг, айримлари 60 кг.га етади. Улоқларининг сут эмадиган пайтидаги тирик вазни 20-25 кг тош босади. Жайдари зотли урғочи эчкилар пуштдор бўлиб, ҳар йили биттадан, айримлари иккитадан болалайди. Ўрта ҳисобда 100 бош урғочи эчкидан 90-105 бошгача улоқ олинади.\nФермер Равшан Шераев айни кунларда 100 дан зиёд эчкидан 50 литрдан кўпроқ сут олади. Баҳор мавсумида эса эчкилар 100-150 литр сут бериши мумкин. Шу кунларда мазкур фермер хўжалигидан сут ва сут махсулотлари ишлаб-чиқарилмоқда. Эндиликда эчки сутидан пишлоқ маҳсулотлари мамлакатимизнинг ҳар бир ҳудудларига тарқатилади.\nБир кунда 28 литр сут берадиган моллар. Четдан келтирилган моллар қандай боқилади.


Парда ҳақида — У ким, бу нима — QOMUS.INFO\nQOMUS.INFO > П ҳарфи > ПАРДА\nПАРДА — 1) драматик асар, театр спек-таклининг бўлими (акт.). Мавзунинг мураккаблиги ва давомийлигига қараб пьеса ва спектакль 1 П. дан 5 П. гача бўлиши мумкин. Мумтоз драматургия ва ўтмишдаги театрда Пардалар кўп бўлган. Замонавий пьесалар ва спектакллар эса, одатда, 2 П. дан иборат. Пардалар кўри нишларга (улар баъзан воқеалар, саҳналардеб аталади) бўлинади. 1-П. да кў-пинча экспозияция ва воқеанинг тугуни, сўнгги Пардада ечими берилади. Асосий Парда ларда воқеалар ривожланиб бориб чўққига кўтирилади ва тугалла-нади. Баъзи саҳна асарларида махсус мукаддима ва якун бўлиб, улар пролог ва эпилог деб аталади;\n2) анъанавий театрда мусаввирлар томонидан чизилган махсус суратли Пардалар бўлиб, томоша олдидан айвон, кўшк ёки тирго-вичларга осиб қўйилган. Ўрта асрларда аёл санъаткорлар ҳарир оқ Пардалар ортида соз чалган, куйлаган ва рақсга тушган. Қўғирчоқ театрининг «Чодир хаёл» ва «Чодир жамол» турларида томошалар 3 томонига Парда тортилган ва олди очиқ чодирларда кўрсатилган;\n3) театр саҳнаси олдидаги икки томонга сиргалиб очиладиган (баъзан юкррига кўтариладиган) бахмал тўсиқлар, саҳнанинг ёнларида ва орасида спектакль мавзусини очувчи рассом томонидан ўйлаб чизилган безаклар ҳам Парда деб аталади. Кичик воқеалар авансаҳ-нада ўйналаётганда Парда ярим ёки бутунлай ёпилиши ва яна очилиб асосий вокеалар давом этиши мумкин. Бундай Парда интермедия П. си дейилади. Театрларда ёнғиндан сақловчи (темир ёки асбестдан) Пардалар ҳам учрайди;\n4) хонани қуёш нури, шамол, ёт кўздан тўсиш ёки безак учун дераза ва эшикларга тутиладиган матолар. Тахмон, токча, бурчак ёки хонанинг бирон қисмини тўсиш учун хам қўлланилади. Келинкуёв учун солинган жойлардан тўсиб турувчи Парда чимилдиқ деб аталади. Пардалар турли газламалардан тикилади. Ҳоз. кунда «жалюзи» П. лар урф бўлмоқда.


Беларусда исёнга уриниш ва президентга суиқасд қилишга тайёргарлик ҳақидаги тафсилотлар маълум қилинди – Газета.uz\nLotinchada 19 апрель 2021, 14:50 Жаҳон\n17 апрель куни Беларуснинг ОНТ телеканалининг кечки пайтдаги янгиликлар кўрсатувида, Беларус президенти Александр Лукашенкога суиқасд ва мамлакатда қуролли қўзғолонни тайёрлашга уриниш ҳақида ҳикоя қилувчи махсус кўрсатув намойиш этилди, хабар берди БЕЛТА.\nДавлат хавфсизлиги қўмитаси раиси Иван Тертель телеканал эфирида, яқинда қўмита кўп босқичли махсус операцияни якунлаганини маълум қилган. Натижада Беларусда қуролли қўзғолон уринишлари ва ҳокимият вакиллари, шу жумладан давлат раҳбарини йўқ қилиш ҳаракатлари бартараф этилган. Ушбу тадбирлар жорий йилнинг июнь-июль ойларига режалаштирилган эди.\n«Ушбу гуруҳ аъзолари Беларус президенти, унинг оила аъзоларини жисмонан йўқ қилиш, ҳокимиятни зўрлик билан қўлга киритиш мақсадида қуролли исён уюштириш режасини батафсил режалаштириб, амалга оширишга киришган эдилар», — деди Иван Тертель.\nГуруҳ таркибига Беларус ва чет эл фуқаролари кирган. Сюжетда келтирилган маълумотларга кўра, фитначиларнинг қуролли исёни «Жимжитлик» деб аталган. Эфирда гумонланувчиларнинг видео учрашувлари намойиш этилди, унда яқинлашиб келаётган жиноят тафсилотлари муҳокама қилинган.\nУчрашувлар иштирокчиларидан бири Александр Федута эди. «Кимдир уни адабиётшунос, сиёсатшунос ва гуманитар фанларнинг доктори сифатида билади, бироқ мазкур ниқоблар орқасида ташкилотчилардан бири яширинган эди. Куч ишлатиш сценарийсини айнан у батафсил ишлаб чиққан», — маълум қилинди воқеа тафсилотларида.\nЮрий Зенкович, «тўнтаришнинг асосий ташкилотчиси» деб тан олинди. Телеканал маълумотларига кўра, Зенович узоқ вақт АҚШда яшаган. Унинг сўзларига кўра, муваффақиятсизликка учраган тақдирда, АҚШ Давлат департаменти унинг ёнини олишга тайёр.\nУчрашув иштирокчилари орасида БНФ оппозиция партияси етакчиси Григорий Костусев, чет элда бўлган мухолифат лидери Игорь Макар ва бошқа шахслар бор эди.\n«Биринчи вазифамиз — энг асосийсини йўқ қилиш. Иккинчи вазифа — ички қўшинларни, ОМОНни блоклаш. Учинчи вазифа — мурожаатни ўқишимиз учун шаҳар марказидаги бир нечта рамзий объектларни, шу жумладан радиостанция ва телевидениени эгаллаш. Ташқи кучларни жалб қила олмасликлари учун Минскни блокировка қилиш мақсадга мувофиқдир», деди Юрий Зенкович бошқа гумонланувчилар билан шахсий учрашувида. Мазкур видеоёзув телеканалда намойиш этилди.\nТафсилотларда қўшимча қилинишича, гуруҳ террористик ташкилотлар билан яқин алоқада бўлиб, ҳокимиятни эгаллаш учун мажбурий куч ишлатишни ўз ичига олган камида учта сценарий тайёрланган.\nЙиғилишда айтилишича, тўнтаришдан кейин жамият ва давлатни ўзгартириш учун камида беш йил керак бўлади. Ҳарбий исён ва суиқасдлардан сўнг Беларус Полша тажрибасига кўра «демократияни ўстириш» учун инкубаторга айланиши керак, дейилади дастурда.\nБеларус телевидениесида дастур намойиш этилгандан сўнг, Россия ФСБ Жамоатчилик билан алоқалар маркази тафсилотларни келтирди: тахмин қилинган ҳарбий тўнтаришнинг икки ташкилотчиси — АҚШ ва Беларуснинг икки фуқаролигига эга адвокат Юрий Зенкович ва сиёсатшунос Александр Федута Москвада қўлга олинди, деб хабар берди РИА Новости.\nФСБ маълумотларига кўра, фитначилар президентликни бекор қилишга ва мамлакат раҳбарлигини «Миллий ярашув қўмитаси» га топширишга тайёргарлик кўришган. Шунингдек, оператив лавҳалардан улар асосий давлат тузилмалари бошқарувини ўзаро тақсимлаганликлари ва президент мулкини ўзлаштиришни режалаштирганликлари маълум бўлади.\nДавлат хавфсизлик қўмитаси ҳибсга олинганларга нисбатан тегишли ҳуқуқбузарликлар асосида жиноят ишларини қўзғатди. Жиноят иши 357-модда (ҳокимиятни эгаллаш учун фитна) бўйича тергов қилинмоқда. Беларус тарихида биринчи марта ҳибсга олинганларга 8 йилдан 12 йилгача муддат берилиши мумкин. Қўмита маълумотларига кўра, ҳибсга олинганлар идоравий тергов изоляторида ва улар ўз айбларини тан олишмоқда.\nАввалроқ, Александр Лукашенко журналистлар билан шанбалик пайтида суҳбатлашар экан, унинг ва ўғилларининг ҳаётига суиқасд қилиш тўғрисида хабар берган. «Нега мен жим эдим — мен ўзим ҳақимда, оилам ҳақида, болалар ҳақида гапиришни истамайман. Аммо улар болаларга ўтишди. Режада имкониятга қараб бир, икки болани қўлга киритиш акс этган», — деди у.\n«Биз гуруҳни ҳибсга олдик, барчаси қандай режалаштирилганлигини кўрсатиб беришди. Кейин биз хорижий махсус хизматлар ишини аниқладик. Эҳтимол, Марказий разведка бошқармаси, Федерал тергов бюроси, америкаликларнинг қайси бири у ерда ишлаганлигини билмайман … Биз уларнинг Минскга келиб, президент ва болаларга суиқасд уюштиришни бошлаш истагини аниқладик», — деди давлат раҳбари.\nАлександр Лукашенко маълум бир президент декретини чиқариши ҳақида хабар берди. «Бу чорак асрлик президентлик давридаги менинг асосий қарорларимдан бири бўлади. Бу жуда жиддий бўлади. Шунинг учун, мен бўлмасам ҳам, „фақат менинг жасадим орқали“ деган машҳур сўзлар билан айтганда, улар муваффақиятга эриша олмайдилар», — деди у.\nАҚШ Давлат департаменти вакили «Лукашенконинг ўлдирилишига уриниш ортида АҚШ ҳукумати тургани ёки унда қатнашгани ҳақидаги ҳар қандай тахминлар мутлақо ҳақиқатга зид», деб айтди.\n2020 йил 9 августда Беларусда президентлик сайловлари бўлиб ўтди, унда амалдаги давлат раҳбари Александр Лукашенко ғолиб бўлди. Мухолифат ва Ғарб давлатлари сайлов натижаларини тан олишдан бош тортдилар. Мамлакатда август ойидан бери норозилик намойишлари давом этмоқда.


Таниқли олим Хайрулла Исматуллаевни хотирлаб… – МУНОСАБАТ\nТаниқли олим Хайрулла Исматуллаевни хотирлаб…\nPosted on april 6, 2013 by admin under Туркистонлик олимлар\nХайрулла Исматуллаев (1937-2008)\nШу йилнинг (2008) 24 августи, якшанба куни таниқли олим, ўзбек тили ва адабиёти ривожига беқиёс ҳисса қўшган филолог, узоқ йиллардан бери Қўшма Штатларда дарс бериб келаётган Хайрулла Исматуллаев оламдан ўтди.\n71 ёшли олим сўнгги пайтларда ўзини бир оз олдириб қўйган, лекин оғир хаста эмас эди, дейди унинг дўстлари.\nИсматуллаев Висконсин штатининг Медисон шаҳрида, мусулмонлар қабристонида (Highland Memory Gardens) дафн этилди.\nСўнгги йилларда Американинг Висконсин Университетида ўзбек тили ва адабиётидан сабоқ берган Хайрулла Исматуллаев бир йил аввал нафақага чиққан эди. Бироқ олим изланишда давом этди.\nСўнгги пайтларда кирилл, лотин ва араб ёзувида босмадан чиқиши режаланган Абдулҳамид Чўлпон сайланмаси, фитратшунос олимлар, Муҳаммад Солиҳнинг шеърий тўплами, Ўзбекча-Инглизча луғат, Туркистондан Германия ва Туркияга ўқишга борган ватандошлар тарихи ва чет эллик ўзбекшунослар тарихи устида ишлаётган эди.\nХайрулла Исматуллаев 1937 йилнинг 16 августида Тошкентда шарқшунос олим оиласида туғилган. Иккинчи жаҳон урушида оиласидан етим қолган Хайрулла қариндошлари қўлида катта бўлган.\n1960 йилда Тошкент Чет Тиллар Институтини (ҳозирги Ўзбекистон Жаҳон Тиллари Университети) тамомлайди. 1961 йилда эса Тошкент Давлат Университетининг Туркология факултетида кандидатлик ишини бошлайди. 1964-1974 йилларда ушбу даргоҳда дарс беради.\nХайрулла Исматуллаев 1974 йилнинг 14 декабрида Совет ҳукуматига қарши ҳаракат ва коррупсияда айбланиб, қамоққа олинади. Тўққиз йил панжара ортида ўтириб, 1983 йилнинг 29 ноябрида озод этилади.\nОлимни яхши билганлар уни сўзи ва қалами ўткир, ўз фикрига эга, қомусий билим соҳиби, ажойиб ва мураккаб шахс дея тилга олади.\nНафақат адабиёт, Чўлпон ёхуд Фитрат ҳақида, балки Ўзбекистон сиёсати, хориждаги ўзбеклар ҳақида аниқ таҳлилий-танқидий гапиришдан тортинмайдиган олим 1990-йиллар бошида Ўзбекистонни тарк этиб, шу-шу ватанига қайтмади.\nТуркиялик ўзбек олимларида бири, ҳозирда АҚШнинг Мичиган Давлат Университетида муаллимлик қилаётган Тимур Хўжа ўғли Хайрулла Исматуллаев билан илмий ҳамкорлик қилган. “Қалин дўст эдик”,- дейди у.\n“У киши собиқ Совет йилларида коррупсия айби билан қамалиб чиққан. Ўзбекистон мустақил бўлгач, ватанида ижод қилишга уринди, аммо сиёсий босим туфайли хорижга кетишга мажбур бўлди. Хайрулла ака Ўзбекистонга демократия олиб киришнинг тарафдори эди.”\nХайрулла Исматуллаев ҳали яна қанча буюк излаланишлар қилишга қодир эди, дейди унинг ҳамкасби, Висконсин Университети профессори Юлай Шамил ўғли.\n“Хайрулла Исматуллаев Ўзбекистон ва Туркистоннинг патриоти эди. Америка фуқароси эмас эди, қўлида ҳали ҳам Ўзбекистон, аниқроғи, совет паспорти эди. Ўзбекистон фарзандиман, ватаним шу деб билган. У ватанини қаттиқ севар ва шу билан бирга қаттиқ танқид қилар эди. Ислом Каримов ҳукуматини очиқ ургани учун қора рўйхатга тушиб қолган. Ўзбекистон ҳукумати Хайрулла акани душман билган, дейишади.”\nХайрулла Исматуллаев 1990 йилдан бошлаб АҚШнинг Индиана Университетида ўзбек тилидан сабоқ берган. Унинг “ўзбек тили” номли икки жилдлик дарслиги Американинг етук олийгоҳларида қўлланиб келинади, ҳатто АҚШ дипломатларига тил ўргатадиган институт томонидан ҳам фойдаланилади. Хайрулла Исматуллаев ўзбек тили ва адабиётини ғарб дунёсига танитган олимлардан, дейди Юлай Шамил ўғли.\n“Исматуллаев 2003 йилда Висконсин Университетига ўзбек тили муаллими бўлиб келганида ҳам ёш эмас эди. Лекин биз унинг ёшига емас, билимига қараб, тан бердик. Талаба ва ҳмкасблари учун ҳамиша намуна қилиб кўрсатиб келаман у кишини. Совет даври, мустақиллик даври, Тошкентдаги вазият ва адабиёт ҳақида бирдай қизиқарли маърузалар қила олар эди”.\nТемур Хўжа ўғли дейдики:\n“Хайрулла Исматуллаев бошлаган ишини жуда пухта бажарадиган, чуқур изланадиган инсон эди. Бирор мақола ёзса, дейлик, уни энг мукаммал шаклга келтирмагунча тинчимас эди. Бир мисол, 2001 йилда “Туркистонда ислоҳот ҳаракатлари ва револютсиялар. “1924” номли китобим чоп этилиб, унга Хайрулла аканинг мақоласини ҳам киритган эдим. Домла шу китоб босма чиқишидан олдин, ҳатто охирги кунгача тузатишлар жўнатиб турганлари ёдимда. “Мана бу сўз, мана бу нуқтани ўзгаритириш керак” дея юборган мактубларини кўриб, ҳақиқий олим билан юзлашганимни англадим.”\nХайрулла Исматуллаев қўлида билим олган минглаб ёшлар бугун дунё кезиб, турли соҳаларда фаолият кўрсатмоқда. Олим битган дарсликлар ва қўлланмалар нафақат АҚШ, балки Европа бўйлаб юқори баҳоланади.\nХайрулла Исматуллаев шогирдлар, китобхонлар ва унинг фарзандлари – Алишер, Бобур ва Сарви хотирасида ҳамон ҳаёт. Олимнинг асарлари эса жаҳон илм тарихида ўз ўрнини топиб бўлган, қолаверса билим излаган инсонлар эъзозида қолади.\n“Америка овози” радиоси.\nББС радиосида эълон қилинган суҳбат.\n(2008 йил 19 апрелда уюштирилган)\nАҚШда ишлаётган ўзбек олимининг мухлислармиз саволларига жавоби\nХайрулла Исматуллаев Амир Темур ҳақидаги изланишларини давом эттириш ниятида\nХайрулло Исматуллаев – АҚШдаги Висконсин университетининг Осиё тиллари ва маданиятлари бўлими домласи, ўзбек ва инглиз тилларида ўзбек халқи тарихи ва адабиётига оид ўндан зиёд китоб ва юзлаб мақолалар муаллифи.\n1990 йили АҚШга кўчиб кетган олим янги мустақилликка эришган Ўзбекистон ва ўзбек халқи тарихи, маданияти, қадриятлари ҳамда ўзига хослиги билан ғарбликларни таништирган инсонлардан биридир.\nШунингдек, Марказий Осиё учун катта аҳамиятга эга манбаълар ва ғарбнинг илғор қадриятлари билан ўзбек халқини ошно этган олимлардан бири сифатида ҳам билинади.\nҚарийб 18 йилдан бери АҚШда ўзбек тилидан дарс бериб келаётган Хайрулла Исматуллаев Америка олий ўқув юртлари учун бир нечта ўзбек тили қўлланмалари ҳамда дарсликлари чоп этган.\nАмерика ва Оврўпода ўзбекча-инглизча иборалар луғати ва сўзлашув китоблари тузган.\nЎзбекистонда ҳам олим қаламига мансуб ”Самоучитель узбекского языка”, ”Ўзбекча-русча-тожикча сўзлашув” ва ” Алишер Навоий ҳикматли сўзлари” номли китоблар нашр этилган.\nХайрулла Исматуллаев 90-йиллари Амир Темур тарихига қизиққан ва даврий нашрларда соҳибқирон борасида қатор илмий мақолалар чоп этган.\n”Аммо кейинчалик Амир Темур ҳақидаги ишлар нима мақсадда қилинаётганини фаҳмлаб, бу соҳадаги нашр ишларимни бутунлай тўхтатдим” – деб айтади Хайрулла Исматуллаев.\nСўнгги йиллари эса у Туркия нашрларида ҳозир Ўзбекистонда қамоқда қолаётган ёзувчи Мамадали Маҳмудов (Эврил Турон) ижодига оид мақолалар чиқарди ва ҳижратдаги ўзбек мухолифати раҳбари ҳамда шоир Муҳаммад Солиҳнинг беш жилдлик асарига муҳаррирлик қилди.\nШу кунларда эса ”Туркистонлик олимлар” номли янги китобни ёзиб тугатган.\nУшбу китобда эса Оврўпо ва Америкада таълим олган туркистонлик олимларнинг изланишу ижоди ва тарихию тақдирлари ҳақида ҳикоя қилинади.\nХайрулла Исматуллаев Ўзбекистон ва, умуман, Марказий Осиёдаги мустақиллик йиллари кечаётган ўзгаришлар, сиёсий ва иқтисодий ислоҳотлар ва айни жараёнлардаги ютуқ ҳамда камчиликлар борасида халқаро матбуотда ҳам қатнашиб келади.\n”Студиямиз меҳмони” рукнида Хайрулла Исматуллаев Би-би-си мухлислари саволларига жавоб берди:\nБи-би-си: Ҳоқон исмли мухлисимиз ”Ўз тажрибангиздан келиб чиқиб айтингчи, америкаликлар бизнинг тилни ўрганишни қанчалар уддалай олишаяпти, уларнинг ўзбек тили ҳақидаги фикрлари қандай”, деб сўрабди. Британиядан Бўстон исмли мухлисимизнинг ҳам саволи шунга ўхшаш: ”хорижда ўзбек тили ва маданиятига муносабат қандай, умуман чет элликлар ўзбек тилини нима учун ўрганишади”, деган савол билан мурожаат этган.\nХайрулла Исматуллаев: Бу ерда ўзбек тили яхши тил экан, шунинг учун ўрганамиз, дея ўрганишмайди. Ҳар қандай тилни ўрганиш, ўша мамлакат билан боғлиқ, яъни ўша мамлакатда ўзгариш бўладими-йўқми? 1991 йилидан сўнг, йирик ўзгаришлар даврида ўзбек тилини ўрганувчилар жуда кўпайиб кетди. Уларнинг аксари ўзгаришлар илинжида Ўзбекистонга боришди ҳам, лекин ўзгаришлар ижобий бўлмаганидан сўнг яна қайтиб келишди. Ҳозирда ўзбек тилини ўрганувчилар нисбатан кам, лекин ўзгаришларга умидлар йўқолмаган, бу ўзгаришлар бўлади ва уларда биз иштирок этамиз деган мақсадда ўрганмоқдалар.\nБи-би-си: Канададан Туркон исмли мухлисимиз нега ўрта тил ғояси амалга ошмай қолди, дея сўрабди.\nХайрулла Исматуллаев: Бизнинг раҳбариятимиз ”туркий” сўзини эшитса, иситмаси чиқиб кетади. Туркиядаги анжуманда фақатгина Ўзбекистон билан Туркманистон бирлашиш ҳақидаги ҳужжатга қўл қўймадилар, шунинг учун бу амалга ошмай қолди ва ҳозирги раҳбарият сақланиб қолса, бу ғоя ҳеч қачон амалга ошмайди.\nБи-би-си: Жанубий туркистонлик дея ўзини таништирган мухлисимиз, ўзбек тилини математик таҳлил нуқтаи назаридан ўрганган олимлар биргина ”ишламоқ” феълининг юз мингдан ортиқ шакли борлигини тасдиқлаб, бу нарса ўзбек тилини халқаро даражага олиб чиқиш ва стандартлаштиришга тўсқинлик қилади, деб айтганлар. Сизнингча, бу каби нарса ортиқча нарсами ё-да тилимизнинг бойлигими, деб сўрабди.\nХайрулла Исматуллаев: Биринчидан, сўзнинг маъноси кўп бўлиши бу тилнинг бойлиги. Лекин бир сўзнинг юз мингта шакли бор дейиш у қадар тўғри эмас. Ленинград университетида мен кўринарли нутқ, русчасига ”видимая речь” деган нарса устида ишладим. Лекин математик йўл билан Ўзбекистонда ҳеч ким тил тадқиқотлар олиб бораётгани йўқ. Математик услуб машина ёрдамидаги таржимада жуда қўл келади. Лекин мамлакатимиз кичик ва бу каби ишларни молиялаш учун маблағ етишмайди.\nБи-би-си: Берлиндан Муродбек сўраяпти, ”ўзбекчилик” деганда нимани тушунасиз ёки тушунтириб бероласизми?\nХайрулла Исматуллаев: ”Ўзбекчилик” яхши сўз, ўзбек хусусияти деган маънони билдиради. Лекин ёмон томони шундан иборатки, одамлар бир айб қилиб қўйса, ёки хатога йўл қўйса, ”ҳа энди, ўзбекчилик-да”, деб қўйишади. Бундай дейиш керак эмас, ”хато қилдим”, дейиш керак, ”ўзбекчилик” сўзини нотўғри ишлатиш керак эмас. Сўзнинг маъноси яхши, лекин уни салбий маънода ишлатиш керак эмас.\nБи-би-си: Ситора Франциядан сўраяпти, Амир Темур фаолияти ҳақидаги тадқиқотларингизни нима учун тўхтатгансиз?\nХайрулла Исматуллаев: Чет элга келганимдан сўнг, худди чанқоқ одамдек Темур ҳақида жуда кўп маълумотларни қидириб топдим. 1500 йилда Темур ҳақида чиққан китобларни Гарвард университети кутубхонасидан топдим. Жуда кўп вақтимни сарфлаб, кўплаб маълумотларни йиғдим. Айрим асарлар Темур тириклиги вақтида чиққан, унинг аскарлари кетидан юриб йиғилган маълумотлар бор экан. Лекин кейинчалик бу изланишларимни тўхтатганлигимнинг сабаби, агарда эътибор берган бўлсанглар, кейинги вақтларда Амир Темурнинг улуғлигини эмас, Темур баҳона бошқа бир инсоннинг улуғлигини исботлаш кучайиб кетди. Бундай лаганбардорликка қўшилиш менга тўғри келмайди. Шунинг учун бу тадқиқотларимни тўхтатдим.\nБи-би-си: Мухлисларимиздан бири на АҚШ ва на Оврўпо Ўзбекистон президентига таъсир ўтказа олмайди, сиз бу ҳақда қандай фикрдасиз, деб сўрабди.\nХайрулла Исматуллаев: Таъсирини ўтказади, жуда ҳам ўтказади. Лекин кўплари ўзининг обрўсини тўккиси йўқ. Ҳар қандай обрўсиз одам билан уришиш обрў келтирмайди-ку. Шунинг учун ҳам Оврўпо раҳбарлари назарига олмайди бундай одамларни. Кейинги вақтда қайси бир мамлакатнинг раҳбари ўзбек раҳбарини чақириб учрашди ёки маслаҳатлашди? Ҳеч ким.\nБи-би-си: Ўш шаҳридан Одилжон Маҳдумий сўраяпти, Тошкентнинг Халқлар Дўстлиги майдонидаги Шомаҳмудовлар оиласига қўйилган ҳайкалнинг олиб ташланишига муносабатингиз қандай?\nХайруллаИсматуллаев: Менинг бунга муносабатим жуда ёмон. Олиб ташлаш нотўғри, Баҳри опа, Шомаҳмудовлар 16 болани тарбиялаб, вояга етказиш улкан вазифа, катта ишни амалга оширган эдилар.\nБи-би-си: Тошкентдан Дилмурод исмли мухлисимизнинг ёзишича, Уинстон Черчиллнинг ”Тарих ғолиблар томонидан ёзилади” деган сўзлари бор. Сиз ўзбек халқи тарихини ёзаётган вақтингиз нималарга кўпроқ аҳамият қаратасиз, деб сўрабди?\nХайрулла Исматуллаев: Тарихни ҳеч ким ёзмайди, тарихда бор нарсаларни халққа кўрсатиш мумкин. Шунинг учун мен бор нарсани ёзишга ҳаракат қиламан.\nБи-би-си: Лондонлик мухлисимиз Ўзбекистонда лотин алифбосига ўтиш жараёни ҳақида савол йўллабди. Лотин алифбосига ўтишнинг қандай фойдаси бор эди, миллионлаб доллар маблағни сарфлашга арзирмиди бу уриниш, деб сўрабди у.\nХайрулла Исматуллаев: Мен бу ҳақда ”Эрк” веб-саҳифасида ўнта мақола чоп этдим, ”Тоталитар режим ва алифбо ўзгартириш” фожеаси номи остида. Шу мақолаларимда бу мавзуни жуда жаҳл билан ёритдим, сабаби мен бунга қарши эдим. Алифбони ўзгартириш керак, лотинга ўтиш керак, лекин буни пухта ўйлаб, ҳамма билан маслаҳатлашиб, қозоқ, қирғиз, туркманлар билан келишиб қилиш керак эди. Бундай келишув бўлмади. Бу пулларни бошқа мақсадларда ишлатиш мумкин эди. Кейинроқ, беш-ўн йилдан кейин, ”ўпкамизни жойлаб” олгандан кейин, озгина тўрт-беш танга пул топгандан кейин қилиш керак эди. Бизнинг раҳбарият эса ким биландир жаҳллашиб қолган, ”мана сенга, алифбоинг бўлмаса, мен бошқасига ўтиб кетман”, деб ўзини кўрсатмоқчи бўлиб шундай қилди.\nБи-би-си: Мусофирбек Малайзиядан сўраяпти, Ўрта Осиёда бирлашув ғоясига қандай қарайсиз?\nХайрулла Исматуллаев: Жуда яхши савол. Ҳақиқатда регионал бирлашишнинг жуда катта ижобий томонлари бор. Биз қўшни мамлакатлар билан тезроқ бирлашишимиз керак. Тезроқ бир ёқадан бош чиқариб, бирга ҳаракат қилишимиз керак. Иложи бўлса бошқа туркий халқлар билан ҳам. Бу каби кенгашнинг аҳамияти жуда катта. Бундан ҳам Ўзбекистонга ва ҳам бошқа республикларга наф катта бўлади.\nБи-би-си: Британиядан Шуҳрат шундай савол йўллабди, сиз ҳозирги ўзбек адабиётидаги қайси асарни ўзига хос ажратиб кўрсата оласиз? Флоридадан Алишер эса Ўзбекистондаги илм-фан билан бўлган вазият ҳақидаги фикрингизни сўрабди.\nХайрулла Исматуллаев: Адабиёт Ўзбекистонда ўлди десам бўлмас, ҳали ўлгани йўқ. Аммо ўлиш арафасида турибди. Шунга қарамай, охирги вақтларда жуда яхши асарлар ҳам чиқди. Шулардан бири Тоғай Муроднинг ”Отамдан қолган далалар” романи деб айтган бўлардим. Яна бири – қайси бир шоир ҳозир Юсуф Жумага тенг келади? Шоирлик бу ажойиб иборалар билан ҳақиқатни, ҳақ гапни ёзиш демакдир. Юсуф Жума шу каби ажойиб ишни қилди. Раҳматли Рауф Парфи яхши шоир эди. Австрияда Ёдгор Обид деган шоир бор. Яхши ёзаяпти. Биз аввал мақтаб юрадиган шоирлар ҳозир шоир эмас, маддоҳ бўлиб қолди. Биз шоир ёзувчимиз бир қизиқ гапни айтибди – ”ёзувчининг пулига қозон қайнатиб бўлмайди”. Яна бир ёзувчимиз бор, лекин уни бир неча йиллардан бери қамоқда ушлашяпти, Мамадали Маҳмудов. Кўп ёзувчилар аҳвол қийин бўлгани учун ёзувчилик қилишмаяпти, оила боқиш билан овора.\nБи-би-си: Илм-фан аҳволи-чи?\nХайрулла Исматуллаев: Менинг ўзим академияда ишлаганман. Илм-фан аҳволи ҳозирда яхши десам уят бўлади. Мен бир кичик латифа ёзгандим, мактабда болалардан ота-онангиз нима иш қилади, деб сўрашибди. Бир вақтлар ”отам професссор” деган болага ҳамма ҳавас билан қараган экан. Ҳозирда эса ”отам профессор” деган болага ҳамма ачиниб қараб, ”бечора, отанг университетга трамвайда борадими”, деб мазах қилишса, ўқитувчи ”кулманглар болалар, профессор ҳам Худонинг яратган бандаси”, деб уларни тинчитибди. Ҳозир ана шундай вазият вужудга келди. Профессор оиласини боқишга қийналади, оддий ўқитувчи, доцент, илмий ходим у ёқда турсин. Бу каби шароитда қандай қилиб илмий иш қилсин? Илмий иш уйда озиқ-овқат бўлса, бола-чақа тўқ бўлсагина қилинади. Ўзбекистонда илм-фан тўғрисида ҳеч қандай мақтанадиган ери йўқ.\nБи-би-си: Тошкентлик Аброр, Ўзбекистонга қайтишни ўйлаб кўрганмисиз, деб сўрабди?\nХайрулла Исматуллаев: Менимча, Ўзбекистонга қайтишни ҳамма ўйлайди. Ҳар бир инсон ватанини ўйлайди, ватандан улуғ нарса йўқ. Лекин ватанга борган вақтинг қопиб олса, ватан кўзингга кўринмай қолади. Шунинг учун ҳамма четда жон сақлаб юрибди. Лекин ҳамма, қачон ўзгариш бўларкин ва қандай қилиб ўзгариш қилиш керак, деб ўйлаяпти. Албатта ватанга борамиз, ҳозирги ватанга эмас, ўзгарган ватанга борамиз\n(19 Апрел, 2008 йил)\nThis entry was posted in Туркистонлик олимлар. Bookmark the permalink.\n← Маъсум кўнгил туғёни\nИсажон Султон: Тўрт ҳикоя… →


Самолёт бортида нималар тақиқланади?\n16:11 / 19.02.2016\nЎзбекистон Республикаси Парвозлар хавфсизлигини назорат қилиш давлат инспекцияси бошлиғининг 2016 йил 8 январдаги 67-Н-сонли буйруғига асосан, ҳаво кемасининг юриш, кўтарилиш ва қўниш вақтида электрон ва алоқа воситаларидан фойдаланиш, жумладан, ҳаво кемаси бортида фотосуратга ва видеотасвирга олиш тақиқланади, деб хабар беради “Даракчи” нашри.\nЎзбекистон Республикаси Маъмурий жавобгарлик тўғрисидаги кодексининг 117-моддасида “Ҳаво кемаси бортида туриб фотосуратга, кинога, видеога олиш, шунингдек радиоалоқа воситаларидан фойдаланиш қоидаларини бузиш — фото-киноплёнка ёки видеокассеталар мусодара қилиниб, энг кам иш ҳақининг уч бараваридан беш бараваригача миқдорда жарима солишга сабаб бўлади”, деб белгилаб қўйилган.\nСамолёт бортида тақиқланади:\n- Гиёҳванд моддаларни, тамаки маҳсулотларини (носвой ва бошқаларни ҳам) истеъмол қилиш, шунингдек, электрон сигареталардан фойдаланиш;\n- ташувчи томонидан истеъмол қилиш учун таклиф қилинган белгиланган меъёрдан ташқари, шунингдек, бож олинмайдиган савдо дўконларидан сотиб олинган алкоголь маҳсулотларини истеъмол қилиш;\n- учувчилар кабинасига кириш;\n- ҳаво кемаси экипажи аъзоларининг хизмат вазифаларини бажаришларида уларга тўсқинлик қилиш ёки уларнинг ишларига аралашиш;\n- ҳаво кемасининг мол-мулкини(пледлар, ёстиқлар, идиш товоқлар, ошхона жиҳозлари, электрон воситалар, қутқариш нимачалари ва бошқалар)ни олиб кетиш ва шикастлаш;\n- жамоат тартибини бузиш ва заруратсиз атрофдагиларни безовта қилиш;\n- ҳаво кемаси экипажи аъзоларининг тегишли кўрсатмаларисиз авария-қутқарув жиҳозларини ишлатиш;\n- ҳаво кемаси экипажи аъзоларининг рухсати ёки кўрсатмаларисиз бошқа жойларга ўтириш.


АҚШда 500 минг дона ҳоверборд нуқсонлар сабаб қайтариб олинади\nЭлектрскутерларнинг қизиб кетиши ва ўз-ўзидан ёниб кетиши каби нуқсонлар аниқлангани сабаб, 10та ишлаб чиқарувчи АҚШда сотган 500 минг дона маҳсулотини чақириб олишга қарор қилди. Мазкур носозликлар скутер эгасининг куйишига сабаб бўлган, деб хабар қилади Associated Press.\nМаълум бўлишича, ҳовербордларни оммавий чақирилишига, АҚШ истеъмол моллари бўйича комиссиясининг 100га яқин баённомаси асос бўлмоқда.\nҲисоботда қайд этилишича, скутер эгаларининг 18 нафари, оёқ, қўл ва бўйин соҳасида куйиш билан шифохонага мурожаат қилган.\nФевраль ойи ўрталарида, АҚШ истеъмол маҳсулотлари хавфсизлиги бўйича комиссияси, ҳоверборднинг фойдаланувчи саломатлигига хавфсизлигини бир неча ой ўргангач, ушбу ҳаракатланиш воситасини хавфли деб топган эди.